Itiyotelekom Tajaajila Tigryaay Keessaa Suphuu Irratti Hojjetaan Jira Jedhan

Gareen IWEHAT Tajajilla Sana Kan Mancaase Mootummaa Dha Jechuun Himate Itiyotelekom caasaalee isaa Tigraay keessaa manca’an bakkatti deebisuuf hojjetaa jiraachuu beeksisee jira. Hoji geggeessituun dhaabichaa Firehiwot Taammiruu har’a tuuta oduuf ibsa kennaniin caasaan bu’uura misooma dhiyeessiin humna ibsaa waan miidhameef madda humna ibsaa ka biroo fayyadamuu dhaan naannoo sana bakka tokko tokkotti tajaajila kennuu jalqabnee jirra jedhan. Dhaabbati isaanii kan akkaan miidhame misooma bu’uura telekoom ka Maqalee suphuuf hojjetaa jiraachuu isaa dubbatanii, dhaabbatichi kaameeraa to’atu waan qabuuf eenyu miidhaa sana akka dhaqqabsiise quba qba jedhan. Fakkiin kaameeraa sana irraa argame kan mul’isu jedhan aadde Firehiiwet, namoonni hin beekamne buufata ethio-telekoom seenanii waardiyyaa waajjirichaa humnaan dhiibanii ennaa achii baasan mul’lisa. Waardiyyaan gaabii uffatan sun hanga danda’an ittiin qabanis hin dandeenye jedhan. Namni haguuggii fuulaa uffate tokko gara kutaa caasaan tajaajila telekom diriiree jiruutti erga seenee tajaajila addaan kutanii ba’an jedhan. Sana booda keellaan sun to’annaa humnoota addaa naannoo Tigryaa jala seenuu fakkiin kameeraa sana irraa argame ni mul’isa jedhan aadde Firehiwet jechuu dhaan Meleskaachoo Ammahaa gabaaseera. Gama biraan ibsa hoji geggeessituun Itiyoo telekoom tajaajilli bilbilaa fi interneetii naannoo Tigraay keessaa adda citeef suphamaa jiru ennaa ibsan kan badii sana dhaqqabsiise garee Iwehat kan isaan jedhaniif deebii kan kennan Tokkummaa Mootummotaa tti Ambaasaaddara Itiyoophiyaa kan turan, amma immo TPLF bakka bu'uun Newyork irraa kan dubbatan ambassador Fissehaa Asgedoom VOAf ibsa kennaniiru. Ambaasaadder Fissehaan akka jedhanitti hoji geggeessituun kun badii dhaqqabe jedhame qaama sadaffaan mirkaneessuun akka hin danda’amne waan beekaniif dhimmi isaas guutummaan to’atanii waan jiraniif addaan cituu telekominikeeshinii hafee rakkoo Itiyoopiyaa keessa jiru maraaf hooggana Tigraay yoo qeeqan, kan isaan tajaajilan mootummaan Finfinnee jirus haala hundumaaf mootummaa Tigraay ennaa hmatuu dhageenyee jirra jedhan. Tjaajilli bilbila garuu sababaalee lamaan mootummaa naannoo Tigraayiin akka adda hin cinne mirkaneessuun ni danda’ama jedhan. Inni tokkoffaan waraansa sana sana kan jalqabe mootummaan Abiy bakka ofii to’atanii jiran naannoo sana lama gama dhiyaa fi kaabaa keessa tajaajilli bilbilaa jiraachuu isaa ti jedhan. Gara Wallootti bilbiluun hin danda’ama, Humaraa achitti immoo Gonder waliin wal arguun ni danda’ama. Kan addaan kutan walakkeessa Tigraay fi namoonni alaa akka hin bilbille namoonni Tigraay keessaas walii walii isaaniif akka hin bilbille, bakka ani jiru biyya alaa keessa kanneen jiranis ji’a tokko guutuu maatii isaanii waliin utuu wal hin argin hawaasi Tigraay bo’aa utuu jiruu, bu’aa maalii argachuuf hoogganni Tigraay bilbila kan adda kutu jedhan. Erga inni adda kutees ofii Maqalee erga seenanii maaf hin hojjechiisne jedhan Tajaajilli bilbila harkaa ala ba’uu dhabus Tigraay keessa akka hojjetu yaalii goonee turre jedhan ambasadder Fissehaan. Madda ibsaa tajaajjila kana maraaf bu’uura ta’e Takazee samii irraan kan kaleele mootmmaa Federaalaa ti jechuun himatan.


Benishaangul Gumuz Keessatti Hidhattoaonni Akka Harka Kennatan Waamicha Dhihaatee Kan Haga Ammaatti Deebii Kenne HIn JIru

Pirezidaantiin Bulchiinsa Naannoo Benishaangul Gumuz Obbo Ashaadilii Hasan, daangaa yeroo torban tokkoo akka hidhattootni naannicha keessa socho’an harka kennataniif laatan xumuramus, hidhataan harka kennate tokkollee akka hin jirre Waajjirri Dhimmoota Komunikeeshinii Mootummaa Naannoo Benishaangul Gumuz beeksisee jira. Itti gaafatamaan Waajjira Komunikeeshinii Mootummaa Naannoo Benishaangul Gumuz Obbo Mallasa Bayyanaa, “qaamni hidhatee socho’u kamuu ammallee carraa harka kennachuu qaba” jedhu. Osoo dhuma waamichi nagaa gama mootummaan taasifamuu, Godina Matakkal Aanaa Daangur keessatti, hidhattootni haleellaa banuuf socho’aa turan 23 ajjeefamaniiru jechuunis itti dabalanii ibsan. No media source currently available


Muummen Ministiraa Abiy Ahmed fi Prezdent Keeniyattaan Seensa Daangaa Mooyyalee Haarawa Eebbisiisan

Muummeen Ministiraa Abiy Ahmed daawwannaa guyyaa lamaaf Keeniyaa jiru. Harra Karaa Mooyyalee gara ollaa Keeniyaa kan seenan Abiy Ahmed, ijaarsa daandii Hawaasaa haga Mooyyalee fi kan Isiyoolloo haga Mooyyalee kiiloomeetira kuma tokko dheeratu Prezdentii Keeniyaa Uhuuruu Keeniyaattaa duuka eebbisiisanii jiru. Fulaa daandii tokkoon tajaajila guutuu ka kennu daandiin guddaan biyyoota lameeniin ijaarame kun lammilee Itiyoophiyaa fi Keeniyaaf carraa hojii gaarii banaa jedhu gaggeessitoonni lameen. No media source currently available Yoo dubbatanis Muummeen Ministiraa itiyoophiyaa Abiy Ahmed, warra naannoo kana jiraatuuf waan kuni misiraachoo guddaa dha jedhan. Muummeen Ministiraa Abiy daandiin haarawa tolfamee biyya lameen wal qunnamsiise kun ‘daangaa’ saboota jidduu jiru, ni hambisa, namallee irra caalaa walitti fidaa jechuun dubbatan. Jiraattonni naannoo daangaa jiraatanis guddina diinagdeef waliif akka tumsan gaafatan. Muummen Ministiraa Abiy waan nageenyaarratti keessumaa jiraattonni naannoo akka nageenya naannoo isaanii hordofan gaatanii, maqaa dhahaniis OLF/ABO fi Al Shaabaab warra naannoo kan nagaa dhorku jechaan yakkaniiru. Yeroo dubbatanittis “waanti an isinii dhaamu kaan akkuma bu’urri misoomaa kun hojjetamee akka xumuramu shora taphattan, gama nageenya eegsisuunis akkasuma itti gaafatama keessan akka baatanuudha. Sababnisaas nagaa male ummata keenyaaf nuti waan takka raawwachuu waan hin dandeenyeefi. Keessumma ABO fi Al Shabaabiin naannoo kan keessaa yoo baasne lammilee as jiraatan akka obbolaatti gammachuun akka wal faana jiraatan taasisuun hagam akka dandaa’amu ilaaluu dandeessuu” jechuun dubbatan. Muummee Ministiraa Abiy Ahmed’n Mooyyaletti ka simatan Pirezdent Keeniyaattaanis dhimma lamarratti xiyyeefatanii dubbatan. Tokko waan diinagdeeti. Keessumaa walitti dhufeenya ‘nagaa’ ka qaban Keeniyaa fi Itiyoophiyaan gama diinagdeenis waliin tumsuu qabuu jedhan. “Waanti nuti feenu walitti dhufeenyi biyyoota lameenii akka fooyyawudha; kun dhugaa akka tawuuf ammo isin warri Mooyyalee Itiyoophiyaa gamaa fi ka Keeniyaa keessa jiraattan gahee guddaa qabdu. Bulchaan Maarsabiit Mohaammed Aliinuu akka jedhe, Mooyyaleen kun, akka Dubaay giddu gala daldalaa naannoo kanaa ta’uu malte. Dargaggoonni Itiyoophiyaa fi Keeniyaa dhufanii carraa Mooyaleen jirurraa fayyadamoo ta’uu qabu; kun dhugoomnaan michummaan keenya dhugaadha.” Uhuuruu Keeniyaattaa. Lammee ‘rratti Keeniyaattaan kan dubbatan waa’ee nageenyati. Nageenyi bu’ura waa maraa tahuu eeraniis sagantaa muummene Ministiraa Abiy Ahmed turmaata isaanii Keeniyaa guyyaa lamaa keessatti qabanis ibsaniiru. Muummen ministiraa Abiy Ahmed dubbii isaanii keessatti OLF/ABO’ maqaa shorokeessummaan himachuu ilaalchisee yaada akka kennan Obbo Battee Urgeessaa yeroof hoogganaa Sabqunnamtii ABO ka ta’n gaafannee turre. Obbo Batteen, ABO’n paartii galmaayee fudhatama argatee jirudha; kanaaf akaks maqaa ABO’ Al Shabaab duuka kaasuun dogongora ‘Seenaatii’ jedhanii, yoo wanni akkasii uumamu haalli Paartileen siyaasaa itti wal gaafatanis jiraachuu dabalanii eeranii jiru. Turtii isaanii guyyaa lamaaf tura jedhameen Muummeen Ministiraa Abiy boru gara Lamuu dhaqanii qaama pirojektii harra eebbisiisanii ilaalu jedhameetu eegama. Waajjirri Muummicha Ministeera Itiyoophiyaa garuu, Muummeen Ministiraa Abiy Ahmed ABO’ isa galmaayee jiru miti kan Al Shabaab duuka himatee jedhe. Biil’llenee Siyyum itti gaafatamtuu waajjra pireesii Muummicha Ministeeraa “Abiy Ahmed ka ABO’ jedhan ka galmaayee jiru adoo hin taane kan hidhatee bosona jiru ABO Shanee dha” jechuun VOA’tii himteerti. Ingiliffaan LAPSSET jechaan ka beekamu Pirojektiin diriirsa bu’uraalee misoomaa bara 1975 ka yaadame yoo tahu, galmi isaas Itiyoophiyaa dabalatee biyyoottan Afriikaa bahaa gama bu’uuraalee misoomaan wal qunnamsiisuudha.


Filannoon waliigalaa Yeroo Biraatti Darbuu Qaba: Paartii Baaldaraas

Bordiin filannoo kan Itiyoophiyaa fi kanneen dhimmi kun isaan ilaallattu hundumtuu filannoo waliigalaa walakeessa waggaa bara 2021 gaggeeffamuuf saganteeffame yeroo biraatti akka darbuuf paartiin Baaldaraas gaafatee jira. Ibsa Robii har'a baasee kanaan paarlaamaan Itiyoophiyaa Adda Bilisummaa Uummata Tigraay (ABUT) fo Onag Shanee jaarmayoota shoroorkaa jechuun akka labsan gaafatee jira paartiin Baaldaraas. Miseensoonni paarlaamaa Itiyoophiyaa mootummaan wixinee murtii dhiyeessuun gareen lameen kun shoroorkeessoota jedhamuun akka raggaasifamuu gaafataa turan. Paartiin biyya bulchaa jiru garu siyaasa Itiyoophiyaa keessatti qoodii ABUT qabaatu kan ilaaleen murtiin dhumaa hin kennamiin jira jechuun ibsee jira.


Haarargee Bahaatti Meeshaan Waraanaa Seeraan Alaa Qabamee Jira, Jedha Mootumman

Godiina Haarargee Bahaa keessatti sakatta'iinsa gaggeeffameen meeshalee waraanaa adda addaa qabamuu waajirri polisii goodinaa ibsee jira.Waajiira kanatti itti gaafatamaa kutaa qunnamtii uummataa kan ta'an Inspeektar Tolosaa Goshuu akka jedhanti tarkaanfiin seera kabajsiisuu bulchiinsa naannoo Tigraay keessatti gaafa jalqabame Onkolooleessa 24 bara 2013 as baatii tokkoof sakatta'iinsii gaggeeffame meeshaalee waraanaan alattis waan adda addaa qabameera jedhu. Kana waliin walqabatee namoonni 473 to'annaa jala kan oolan yoo ta'u kanneen keessaa 375 mana murtii duratti dhiyeessuuf ragaan irratti qulqqullaa'aa jira jechuun Inspeektar Tolosaan dubbachu Addis Chakkol gabaasee jira.


Muummichi BarreessaanTokkummaa Mootummootaa Haala Naannoo Tigryaay keessaa ilaalchisuun yaaddoo qabaachuu Ibsan

Stefen Dujaarik ibsa kaleessa kennaniin muummicha barreessaan tokkummaa mootummootaa ol aantummaa seeraa battala bakkatti deebisuun, mirga namaa guutummaan kabajuun, walitti dhufeenya hawaasummaa babal’isuu, akkasumas akkaataa tajaajilli uummataa itti kennamu deebisanii hundeessuu araara hunda ofitti haammate buusuu fi gargaarsa namoomaa danqaa tokko malee waliin ga’uun barbaachisaa ta’uu isaatu itti dhaga’ama jedhan. No media source currently available Tokkummaan mootummootaa kaka’umsa gamtaa Afriikaa deggeruuf murannoo guutuu qaba. Akkasumas tokkummaan mootummootaa dandeettii gutuu walitti qabuu dhaan baqaattoota, lammiiwwan qe’ee ofii irraa buqa’anii fi kanneen rakkina irra jiran maraaf gargaarsa namoomaa ittiin ga’uuf murannoo guutuu qabna jedhan. Muummichi barreessaan bakka buutta tokkummaa mootummootaa gamas jiran, hoogganoota naannoo akkasumas kan kaleessa waliin dubbatan muummicha ministeeraa Abiy Ahimed waliin marii hedduu geggeessaniin ergaa kana dabarsaniiru jedhan dubbi himaan kun. Muummichi ministeeraa Itiyoopiyaa duraan dubbatanii akka turan kun dhimmi keessoo biyyattii malee kan hawaasa addunyaa miti jedhanii turan. Ejjennoon isaanii kun amma iyyuu kan hin jijjiiramne yoo ta’u dubbi himaan kun gaafatamanii bakka Itiyoopiyaa bu’ee dubbachuu hin danda’u garuu kan ani jechuu danda’u, marii hedduu geggeessaniiru. Muummichi barreessaan muummicha ministeeraa Abiy, Abiyyis muummicha barreessaaf bilbiluun yeroo ammaa waliin mari’ataa jiru jedhan. Muummichi barreessaan tokkummaa mootummootaa gargaarsa namoomaaf daandiin saaqamuun isaa akka mirkanaa’u walii galamuu isaa torban darbe ibsaniiru. Walii galteen sun gama Itiyoopiyaan hojii irra akka hin ooliin gaafatamanii Stephae Dujaarik akka jedhanitti walii galteen sun guutummaan hojii irra ooluu akka qabu sun immoo ni ta’a abdii abdanna jedhan.


Tigraay Keessatti Qunnamtiin Ture Cituun Dhugaa Lafa Sana Irra Jiru Gabaasuu Danqee: Gaazexxessoota

Mootummaan Itiyoophiyaa bulchiinsa naannoo Tigraay keessatti seera kabajsisuuf tarkaanfii fudhateen injifachuu isaa labsee jira. Gaazexxessonni akka jedhanti mootummaan tajaajiila Intarneettii fi Telekoom yeroo walitti-bu'insaatti kutuun haala deemaa jiru mirkaneessanii gabaasuuf rakkoo ta'e jira. Humnootiin mootummaa federaalaa garu Adda Bilisummaa Uummata Tigraay (ABUT) tu tajaajiila kana kutee waan ta'eef nu hin ilaallatu jedha.ABUT gama isaan siviloonni hedduun miidhamuu fi humnootiin federaalaa magaala Maqalee haleeluu dubbatu. Waan gam lameen jedhan kana sababa qunnamtiin hin jirreef jecha dhaabbattonni oduu gurguddaan mirkaneessuu hin dandeenye. Gabaasa Saleem Salamoon caqasaa. No media source currently available


Hokkarri Koonsoo fi Naannoo Sanitti Geggeeffamaa Ture Gab Jechuun Himame

Bulchiisa naannoo Uummatoota Kibbaa, godinaa Konsoo fi naannawa sanatti hookkarri baatiileef geggeessamee ture gab jedhee, nageenyi irra wayyaawaan bu’uu isaa jiraattonni Raadiyoo Sagalee Ameerikaatti himanii jiran. Aanaale addaa Amaaroo, Dereshee, Halee fi Burjii keessatti jeeqamnii fi walitti-bu’insawwan yeroo adda addaatti ka’an dhabamuu lubbuu namoota hedduu fi barbadaa’uu qabeenyaa guddaaf sababaa tahuu isaa dubbatu – jiraattonni kun. Walitti-bu’insaa fi jeeqama kana keessatti namoonni hidhannoo hin qabne 68 ajjeesamuu isaanii fi kanneen kuma dhibba tokkoo fi kuma soddomii sadii tahan manaa fi qehee ofii irraa buqqa’uu isaanii, akkasumas, manneenii fi qabeenyaan tilmaamni isaanii sirriitti hin beekamne barbadaa’uun himamee jira. “Walitti-bu’insi sun gaaffii eenyummaa irraa ka madde,” jedhamuun kan hafarfamaa ture oduu dharaa ti, kan jedhan Biiroon Bulchiisaa fi Nageenyaa naannoo Kibbaa immoo, gurmuuleen seeraa-alaa magaalaa Gomaayidee keessatti ijaarsa haaraa uumuuf yaaluu irraa rakkoon sun akka uumame dubbata. Yakka sana keessaa harka qabu, kanneen jedhe – namoota 137 qabee hidhuu isaa, mootummaan bulchiisa naannoo Kibbaa torban dabre keessa beeksisee ture – jechuun, Yonaataan Zebdiwoos, Hawaasaa irraa gabaasee jira.


Hojjattoonni Tokkummaa Mootummootaa Kellaalee Sakattaa Cabsanii Darban Dhukaasni Isaan Muudateera: Mootummaa Itoophiyaa

Mootummaan Itiyoophiyaa gargaarsi namoomaa lammiwwan kuma dhibba lamaa fi kuma shantamaaf tahu gara naannoo Tigiraayitti ergamee jira, jechuun beeksisee jira. Gurmuuleen gargaarsa namoomaa sana qindeessan hundeessamuu isaas dubbata. Ibsa Har’a mootummaan gaazzexeessota biyyotoa alaaf kenne kan hordofe - Eskindir Firew Finfinnee irraa akka gabaasetti, sochii gargaarsa namoomaa sana kan hooggamus mootummaa Itiyoophiyaa tahuu ka dubbatan – dubbi-himaan yaa’a odeeffannoo, ka Labsii Yeroo Hatattamaa – Obbo Rediwaan Huseen, Tokkummaan Mootummootaas tahe dhaabbatoonni gargaarsaa qajeelfamoota mootummaa biyyattii fi seera biyyattii kabajuudhaan akka qooda fudhatan hubachiisanii jiran. Mooraa baqattootaa Shimalbaatti akka deemaa turan kanneen ibsan – hoojjetoonni Tokkummaa Mootummootaa, kellaalee yokaan ulaalee sakattaa lama cabsanii dabranii, sadaffaa dabaluuf ennaa jedhanitti dhukaasni kan isaan mudate tahuu dubbatan – Obbo Reediwaan Huseen. Kanneen to’annaa poolisii jala jiran – miseensi koree hoji raaw’achiistuu HIWEHAAT fi afo-yaa’iin Mana-maree Fdereeshinii – Aadde Keeriyaa Ibraahimii fi Itti-aanaa prezidaantiin naannoo Tigiraay duraanii – Ambaasaaddar Addisaalem Beellamaa irratti qorannaan akka geggeessamaa jiru kan eeran – Ambaasaaddar Reedwaan Huseen, “kanneen baqannaa irra jiran – hoogganoonni HIWEHAAT irra-hedduun guyyoota yokaan torbannen xiqqoo keessatti qabamanii murtii seeraaf dhihaatu,” jechuu isaanii – Eskindir Firew Finfinnee irraa gabaasee jira.


Weerarri Hoomaa Hawaannisa Ammas Naannoolee Oromiyaa, Somaalee fi Uummatoota Kibbaaf Sodaachise

Weerarri Hawaannisaa dhuma ji'a Muddee irraa kaasee gama Keeniyaa fi Sumaaliyaatiin Itiyoophiyaa galuun naannoolee sadi, naannoo Sumaalee, Oromiyaa fi naannoo Ummattoota Kibbaa dhaqqaba jedhamee akka sodaatanu Ministarri Qonnaa beekisisee jira. Qophii ittisaafis wiirituun xiyyaara keemikaalaa biifu Arbaaminci irratti qophaahuu isaa fi dhiheenya hojitti ka galu tahuu dubbata, ministarichi. No media source currently available


Tigraay Keessatti Karaan Banamuu Dhabuun Hojii Gargaarsa Dhaqqabsisuu Danqee jira:Jaarmayoota Gargaarsaa

Uummata kuma kurna hedduu Tigraay keessaa sababaa walitti bu'insaan gargaarsa dhala namaa eeggataa jiran dhaqqabuuf Itiyoophiyaan karaa banuu qabdi jedhu jaarmayoonni gargaarsaa kan Tokkummaa Mootummootaa. Tokkummaan mootummootaa fi Itiyoophiyaan Roobii dabree jaarmayoonnii gargraasaa Tigraay keessatti bakka dhaqqabuuf rakkisaa ta'an dhorkaa tokko malee akka seenaniif walii galanii turan. Jaarmayaan Fayyaa Addunyaa gama isaan karaan gargaarsii dhaa namaa uummata itti dhaqqabu banamnaan tajaajiila eeguumsa fayyaaf waan barbaachisan erguuf qophii ta'u ibsee jira. Gabaasa Lisaa Shelaayin Jenevaa irraa ergitee caqasaa No media source currently available


Mootummaan Duula IWEHAT Irratti Geggeessu Xumure Jedha

Duulli waraanaa gama kaabaa dhaabatus hojiin seera eegsisuu kan xumuramu garuu hoogganoonni IWEHAT murtiitti ennaa dhiyaatan qofa jechuu dhaan itti gaafatamaan paartii badhaadhinaa dubbataniiru. Kunis guyyoota murtaa’e keessatti xumuramuu danda’a jechuu dhaan miseensa koree hoji raawwachiistuu paartii badhaadhinaa fi hooganaan waajjirichaa obbo Binnaalf Anduaalem VOAf ibsaniiru. Kan hanga ammaatti injifachuu isaa hin simanne IWEHAT, tooftaa dhaan boodatti deebi’uu isaa ibsaa jira jedhan. Obbo Binnaalf yaadawwan akkasii fi ripxe loltummaan yeroo dheeraaf turu jiraachuu mala tilmaama jedhu garuu fudhatama dhabsiisaniiru. Ganiinsa biyyaa irratti kan bobba’e gareen IWEHAT, jalqabuma irraa ibsa akkamii kennaa akka turan martinuu quba kan qabu natti fakkaata. Duulli sun erga jalqabee qabee adda waraanaa mara irratti haleellaa irratti raawwatameef injifatamuu isaan mudate, yeroon itti simatan jira jechuun hin danda’amu. Dhugaan lafa jiru garuu kana. Hanga dhumaatt, Maqaleen to’annaa jala hanga oolutti ibsi isaan kennaa turan, Axumn deebisnee qabanne, bakka akkanaatti haleellaa raawwanne, murna waraanaa hagasii barbadeessine, kan jedhu uumanii odeessaa turan. Kun ta’e jedhee uummata dogoggorsuu fi hawaasi addunyaas waraanichi akka itti fufee jiru, isaan immoo injifannoo gonfachuun itti fufuu isaanii fakkeessuuf kan afarfame olola sobaa ti. Yeroo ammaa humni isaanii bittinnaa’ee, lolli waraanaan geggeessamu guutummaan akka dhaabatu ta’eefa. Kan hafe hojii poolisii ti. Poolisiin kanneen dhokatanii jiran qabee murtiitti dhiyeessuuf hojjetaa jira jedhan. IWEHAT shorokeessummaan akka himatamu waamichi dhiyaataa jiraachuu kan tuqan hoogganaan waajjirichaa paartiin biyya bulchu badhaadhinaa murtii dhumaa irra akka hin ga’in ibsaniiru. Gama biraatiin waaggaa 30 waan ta’uuf ka’aa kan gure gaaffiin eenyummaa fi bulchiinsa daangaa karaa seeraan deebii akka argatu koreen hoji raawwachiistuu paartii badhaadhinaa murtteessuu isaas itti gaafatamaan waajjirichaa ibsanii jiran. Koreen hoji raawwachiistuu Paartii badhaadhinaa Sadaasa 25 fi 26 wal ga’ii guyyaa lamaaf geggeessaa ture xumuree jira jechuu dhaan Eskinder Frew gabaaseera.


Ajjeechaa Artist Hacaaluu Hundeessaatti Kanneen Shakkamanirratti Ragaaleen Dhaggeeffataman

Abbaan Alangaa Federaalaa, namoota ajjeechaa weellisaa Hacaaluu Hundeessaatti shakkamanirratti guyyoota lamaaf ragaa dhaggeeffachiiseera.\n\nMana Murtii Federaalaatti, dhaddachi dhimma heeraa fi shororkeessummaa ramaddii Lidataa ragaalee hundumaa dhaggeeffatee xumuruu isaa beeksisee jira. Maatii Hacaaluu keessaas hagi tokko dhaddacha kana irratti argamuunis ibsameera. Gabaasaa guutuu caqasaa. No media source currently available


Magaalaa Maqalee Keessatti Hiriirri Mormii Geggeessame: Dr. Debretsiyoon Gebremikaa’el

Hoogganaan garee fincile kan Tigraay Jmaata har’aa akka beeksisanitti waraansa baatii tokkoof tureen booda harka loltoota federaalaa kan seente magaalaa Maqalee keessatti hiriirri mormii geggeessamaa jira jedhan. Haata’u malee TV mootummaa gabaa magaalaa Maqalee keessatti uummati bittaa fi gurgurtaa geggeessaa kan jiruu fi namoota barcuma xixiqqoo irra ta’an mul’isee jira. No media source currently available Kan haaraa muudaman hoogganaan bulchiinsa yeroofii gama isaaniin naannoon sun gara nageenyaatti deebi’aa jira jedhan. Lolli waraana federaalaa kan muummicha ministeeraa Abiy Ahimed fi humnoota adda bilisummaa uummata Tigraayiif amanamoo ta’an gidduutti geggeessamu Sadaasa 4 jalqabe. Quunnamtiin jiraachuu dhabuu isaaf sabaa himaaleen dhaqqauu dhabuun gam lamaan biraa haala uumame jedhame mirkaneessuun rakkisaa ta’ee jira. Haa ta’u malee uummanni 45,000 biyya hollaa Sudaanitti baqachuu isaanii fi kumaan kanneen laka’aman immoo dhumaniiru jedhamee amanama. Tigraay keessatti waggoota dheeraa dhaaf deggersa uummataa cimaa qabu kan turan hoogganoonni IWEHAT gara gaarreen naannoo jiranitti baqachuu dhaan waraansa ripxe loltummaa kan eegalan fakkaata. Garee IWEHAT keessaa adda durummaan kan barbaadaman Debretsiyoon Gebremikaa’el dhaabbata oduu Rooyitersiif ergaa barreeffamaa jimaata har’aa erganiin loltoota Eertraatiin saamichi kan irratti raawwate magaalaan jiraattota 500,000 qabudu Maqalee keessatti hiriirri mormii akka ture ibsan. Loltoonni Eertraa bakka mara jiru kan jedhan Debretsiyoon prezidaant Isaayaas Afewerqii diina lamaan isaanii kan ta’e irratti akka duulaniif Abiyyiin deggeruuf jecha loltoota isaanii gara naannoo daangaatti ergan jechuun irra deebi’uun himatan. Itiyooopiyaa fi Eertraan lamaanuu himannaa kana ni haalan. Uummati keenya kan magaalaa keessaa saamicha isaanii mormaa jira, booji’amtootas of harkaa qabna, garuu raga qabatamaa walitti qabaa jirra kan jedhan Kan umuriin waggaa 57 fi qindeessaa quunnamtii raadiyoo repxe lolaa duraanii fi Abiy waliin mootummaa federaalaa keessa kan uran Debretsiyoon, waa’ee saamicha jedhaniis ta’e loltoonni Eertraa gamas jiraachuu raga tokko iyyuu hin dhiyeessine.


Hojiin Diplomaasummaa Hojjetame Kan Milkaa’e Jedha Ministeerri Dhimma Alaa Itiyoopiyaa

Kutaa Kaaba Itiyoopiyaa keessatti hojiin seera eegsisuu erga xumuamee booda gama hojii diplomaasummaan ba’iin milkaa’ina qabu argame jechuu dhaan ministeerri dhimmi alaa ibsee jira. Rakkoo namoomaaf furmaata kennuun jalqabamuu isaas dubbi himaan ministeerichaa ibsaniiru. No media source currently available Dubbi himaan ministeera dhimma alaa ambaasaadder Diinaa Muftii har’a waaree irratti tuuta oduuf ibsa kennaniin torbanneen hanga tokkoof muummichi ministeeraa qabee hanga ministrii dhimmi alaa fi angawoota mootummaa hanga tokkootti hojii diplomaasummaa hojjechuun ko’oommatanii turan. Muummichi ministeeraa Abiy Ahimed, dura taa’aa gamtaa Afrikaa, garee jila addaa fi qaamotii ka biroof ibsa kennaniin gareen IWEHAT waggoottan lamaan darban oliif jijiirama argame danquuf yakka hedduu raawwachuu isaaf, mootummaan, naannoo Tigraay keessatti tarkaanfiin fudhate seera eegsisuuf akka ta’e ibsuu isaanii ambaasaaderichi beeksisaniiru. itti aanaa muummeen ministeeraa fi ministriin dhimma alaa Demmeqee Mekonnin immoo biyyoota hollaa Afriikaa fi biyyoota Awrooppaa gargaagaraa keessa naanna’uu dhaan hojii hojjetan illee tarreessaniiru. Keessumaa hojiin seera eegsisuu xumuramera ka jedhame torban darbee qabee, hojii diplomaasummaa hojjetamee illee ambaasaadderichi ibsanii jiran.


Dhaabbiileen Barnootaa Ol’aanoo Barattoota Bara Kana Eebbifaman Simachaa Jiran

Dhibbileen barnoota ol’aanoo yaroo barnootaa bara 2012 sababaa weerara Vaayirasii Koronaatiin qisaasamee ture bakka busuuf barattoota eebbaa simachaa jiraachuu isaanii Yunivarsitiileen Adamaa, Amboo fi Maddaa Walaabuu VOAtti himan. Yaroon turtii barattotaa fi haalli baruuf barsiisuus akka qajeelfama of irraa ittisa weerara COVID 19tti qophiin barbaachisu hundi taasifamee jira, jedhan. Gabaasaa guutuu caqasaa. No media source currently available


Afaan-yaa’ii Mana-maree Federeeshinii: Tarkaanfiin Seera Hojii Irra Oolchuu Sirna Heera Mootummaa Hordofee Geggeessamaa Jira

Tarkaanfiin "seera hojii irra oolchuu"Tigiraay keessatti, sirna heera mootummaa hordofee geggeessamaa jira, jedhu Afaan-yaa’iin Mana-maree Federeeshinii, Adam Faaraa. Muummichi-ministaraa Abiyyi Ahimad, haala walii-galaa Tigiraay keessa jiru, yeroo itti-aanutti manicha-mareef ka dhiheessan tahuullee dubbatan. Guyyaan sabaa fi sab-lammootaa bara kanaa, kan waggootaaf maqaa sabaa fi sab-lammootaatiin daldalaa ture gurmuun HIWEHAT injafatamuu isaa tii booda kan ayyaaneffame waan tahe adda isa taasisa, jedhu – Obbo Adam Faaraa. Gabaasa guutuu caqasaa No media source currently available


Baqattoonni Itiyoopiyaa Sudaan Keessa Jiran Weerarri COVID-19 Ka’uu Mala Yaaddoo Jedhu Qabaachuu Ibsaa Jiran

Lammiiwwan Itiyooopiyaa kanneen waraansa naannoo Tigraay jalaa dheessanii mooraalee Sudaan keessa qubatanii jiran weerara COVID-19 saaxilamuu malu soda jedhu uumee jira. Ammaaf namni vaayiresichaan qabme hin jiru, garuu yaaddoon jiru guddaa dha. No media source currently available Baatii darbe keessa lammiiwwan Itiyoopiyaa 40,000 ta’antu lola Tigiraay keessaa baqachuu dhaan mooraa Sudaan gama bahaa jiru keessa dahatanii jiru. Kanneen gamas seenan mooraalee sadii kan magaalaalee Qadriif fi Kasalaa keessa qubatanii jiru. Kan umuriin waggaa 32 Tesfaay Alleey fi haati warraa isaa ulfi waraansa sana jalaa baqachuuf Humeraa irraa kan godaanan yoo ta’u amma garuu mooraalee sana keessaa tokko keessatti weerarri COVID-19 isaan mudachuu mala. Homiraa keessaa vaayiresiin koronaa hangi tokko mudatee jira. Garuu mootummaa dhaan to’atameera. Sababii lolli naannoo sana jiruuf gara Sudaanittan baqadhe jedhe. Haa ta’u malee sababaa haala jireenya mooraa keessaan kan ka’e tamsa’ina COVID-19, kutaa keessa jiraatanii fi hanqina bishaanii ilaalchisee yaaddoon qaba jedhee jira.


Dr Dirribaa Waaqijiraa Eega Poolisiin Manaa Qabamanii Gara Baatii Tookkoof Akka Hin Argiin Dubbatu, Maatii Keessaa

Itti aanaa dura-taa’aan boordii Ligii Mirga Namoomaa Gaanfa Afirkaa fi Maanaajariin Hoteela Ilillii Dr Dirribaa Waaqijiraa polisiidhaan Finffinnee mana isaaniitii qabamanii erga bakka buteen isaani dhabamee ji'a tokkoof deema, jedhan maatiin. Ligiin Mirga Namoomaa Gaanfa Afirkaas gama isaatiin dhimmichi akka isa yaaddesse ibsee jira. Komishiniin Poliisi Oromiyaa maatiin Dr Diribaa akka isa hin arigne dhorgaman kan jedhu haalee jira. Qorannaan dhimma Dr. Dirrbaa xummurame dhiheenyatti abbootii alangaatiif akka dabarfamuuf jirus dubbata. No media source currently available


Qaamonni Matakkal Keessatti Rakkoo Nageenyaa Uuman Torban Tokko Keessatti Akka Harka Kennatan Gaafataman

Pireezidaantiin Naannoo Benishaangul Gumuz Obbo Ashaadilii Hasan, qaamoleen HIWAHAT waliin ta’anii Godina Matakkalitti rakkoo nageenyaa uuman harka akka kennitan kan akeekkachiisan tahus hanga ammaatti namni harka kennate akka hin jirre, Waajjirri Dhimmoota Komunikeeshinii mootummaa Naannoo Benishaangul Gumuz beeksisee jira. Daangaan yeroo akkaqaamotni kunneen harka kennataniif kaa’ame torban tokko tahuus itti gaafatamaan Waajjirichaa Obbo Mallasa Bayyana dubbatanii jiru. Gabaasaa guutuu caqasaa No media source currently available


Baqattoota Akka Dhaqqabnuuf Angawoonni Itiyoophiyaa Karaa Nu Banaa: Iyyata Dhaaba Baqattootaa

Mooraan baqattonni Ertraa kuma 96 ta'an keessa jiraatan Afur bulchiinsa naannoo Tigraay keessatti argama.Baqattoota kanaaf yeroo dhumaaf nyaatii kan raabsame waltti bu'iinsa Itiyoophiyaa gama kaabaa keessatti Sadaasa 4 bara 2020 ituu hin jalqabiin dura ture jedha dhaabnii baqattootaa kan tokkummaa mootummootaa ykn UNHCR. Yeroo ammaa nyaata dhabanii beela'anii hanqiina nyaataan midhamuun isaanii balaa hin oollee kan jedhu jarmayiichi baqattootaa qabatamaan waan ta'e baruuf garu meeshaaleen wal qunnamtii martii addaan citeera jedha. Gabaasa guutuu caqasaa. No media source currently available


Loltoonni Raayyaa Itisaa Itiyoophiyaa To'annaa 'HIWEHAT’ Jala Turan Kuma Tokkoo Ool Naannoo Amaaraatti Deebi'uun Himame

To’annaa ‘HIWEHAT’ jala turan kanneen jedhaman – loltoonni Raayyaa Itisaa Itiyoophiyaa kuma tokkoo fi dhibba tokkoo ol tahan, naannoo Amaaraa, godinaa bulchiisa sab-lammii Waag Haamiraa seenuu isaanii, hoogganaan waajira dhimmoota Koomiyunikeeshinii godinichaa beeksisanii jiran. Hoogganaan waajiricha – Obbo Phaawuloos Belaay akka jedhanitti, Raayyaa Ittisaa, Ajaja Kaabaa, kutaa waraanaa keessa kanneen turan – loltoonni kun, bosanaa fi lageen qaxxaamuranii magaalaa Saqoxaa seenan. Miseensota Raayyaa ittisaa kana keessa kanneen dheebuu bishaaniin miidhaman, kanneen waraasa keessatti madaawanii fi dadhaban akka keessa jiranillee – VOAtti dubbatan, Obbo Phaawuloos. Hawaasni naannoo fi caasaan mootummaa, loltoota godinaa Waag Haamiraa dhaqqaban kana simatan, jechuu isaaniis – Mesfin Arraagee, Desee irraa gabaasee jira.


Itiyoophiyaatti Dagannaa fi Maal Nadhibdeen Hawaasaa Akka Weerarri Koronaa Dabalu Taasise: Ministirii Fayyaa Itiyoophiyaa

Weerara Vaayirasii Koroonaa ilaalchisee dagannaa fi maal na dhibdeen hawaasni agarsiise tatamsa'ina dhibichaa babal'isaa akka jiru Ministarri Fayyaa Itoophiyaa Ibse. Akka Daayirektarri Komunikeeshinii Ministeera Fayyaa Itoophiyaa Dr.Taganee Raggaasaa Raadiyoo Sagalee Ameerikaatiif himanitti odeeffannoo har'aa osoo hin dabalatin lakkoofsi namoota dhibeen Kooviid 19 itti cimee jiru 300 gaheera. ''Qajeelfamni dirqisiisaa ture ka'eera, Koroonaan hin jiru jedhanii namoonni dhibee kanaaf of saaxilaa jiru. Garuu, qajeelfamni kun jira jedhan,'' Dr.Taganeen. Gabaasaa guutuu caqasaa. No media source currently available


Yunaayitid Isteetis Lollii Naannoo Tigraay Akka Dhaabatu Yaadachiiste

Muummichi ministeeraa Itiyoopiyaa Abiy Ahimed injifannoo Meqelee keessatti argadhe jedhan ilaalchisuun loltoota isaanii ennaa faarsanitti ministriin dhimmi alaa Yunaayitid Isteetis Mayik Pompeeyoo wixata kaleessaa lolli Itiyoopiyaa keessa jiru martinuu akka dhaabatu yaadachiisan. Pompeeyooon fuula twitter isaanii irratti," muummicha ministeeraa Itiyoopiya waliin kan ani dubbadhe yoo ta’u waraansi Tigraay keessatti jalqabe martinuu akka dhaabatu, mariin akka jalqabamuu fi gargaarsi namoomaa walaba ta’e akka dhaqqabu yaadachiiseera" jehuun barreessan. Waraansi sun erga jalqbame qabee Tigraay keessa tajaajilli bilbilaa fi interneetii cite waan jiruu fi tarkaanfii humnaa fudhatamee fi namni meeqa akka du’e mirkaneessuun hin danda’amne. Abiy Ahimed Sadaasa 4 mootummaa naannoo Tirgaay irratti tarkaanfii waraanaa fudhachuu isaaf kunis haleellaa maadhee raayyaa ittisa biyyaa irratti loltoonni Tigraay fudhatnaiif deebii kennuuf ta’uu labsanii jiran. Hoogganoonni IWEHAT Rooyitersiif akka ibsanitti lolli amma iyyuu itti fufee jira. No media source currently available


Mannneen Jeneraalotaa fi Qondaalota Waraanaa Dhiheenya Hidhamanii Keessaa Meeshaan Waraanaa Argame, Jedha Poolisiin Federaalaa

Yakka biyya ganuutiin shakkamanii to'annoo jala kan jiran Jeeneraloonni fi qondaaltotni waraanaa manneen isaanii sakatta’ame meeshaaleen waraanaa nama dhuunfaa harkatti argamuu hin qabne keessatti argame, jechuun Komishiniin Poolisii Federaalaa beeksise. Dubbi-himaan Poolisii Federaalaa Itiyoophiyaa obbo Jeeyilaan Abdii, meeshaalee qabaman dhuunfaan harkaatti qabachuun dhorkaa dha, jechuun ibsa kennan. Qondaaltotni kunneen garee HIWAHAT waliin shra dalaguun haleellaan Raayyaa Ittisa Biyyaa Izii Kaabaa irratti akka raawwatamu taasisaniiru jechuun shakkamanii hidhamuun isaanii himameera. No media source currently available


Muummichi Ministeeraa Itiyoopiyaa Dhimma Tigraay Irratti Wal Ga’ii Paarlaamaa Adaa Waaman

Muummichi ministeeraa Abiy Ahimed mootummaan isaanii tarkaanfii seera eegsisuu naannoo Tigraay keessatti fudhateen namoota nagana hin miidhamne jdhan. Waraanichi bifa itti gaafatamaa fi of eeggannoo qabuun hojjeta jedhan. Hoogganoonni IEWHAT gama isaaniin dilbata galgala Aksum keessatti xyyaara waraanaa dha’anii kuffisuu dubbatan. Muummichi ministeerichaa gaaffii miseensota paarlaamaa biraa dhiyaateef ennaa deebisan, haleellaan samii irraan geggeessameef duulli ka biroon haala milkaa’ina qabuun geggeessame jedhan. Muummichi Ministeeraa itti fufuu dhaan hoogganoonni IWEHAT ija keennya duraa dhokatanii hin jiran jechuu dhaan yeroo ammaa naannoo magalaa Agere Selaam jiru jedhan. Gama biraan hospitaalli Meqelee keessaa meeshaalee wal’aansa fayyaa kan madoo ittiin wal’aanan itti hanqachuu isaa hojjettoonni gargaarsaa dilbata kaleessaa beeksisaniiru. Telekominikeeshinii fi tajaajilli interneetii torbanneeniif addaan cite jira. Kun immoo gaazixeessonnii fi hojjettoonni gargaarsaa miidhaa dhaqqabe akka hin gabaasne rakkisaa taasisee jira. Kanneen kurna kumaan laka’aman biyya hollaa Sudaanitti baqataniiru. Gabaasaalee ka biroon akka jedhanitti hookkara jalqaba baatii kanaa ka’een kumaan kan laa’amu du’uu beeksisaniiru. No media source currently available


Barattoota Barnoota Sadarkaa  Waggaa Xumuraaf Akka Waamichi Taasisamu Beeksifame

Ministarri Saayinsii fi Dhaabbilee Barnoota Olaanoo Barattoota Barnoota Sadarkaa  Waggaa Xumuraaf Akka Waamichi Taasisamu Beeksise Dhaabbatoonni barnoota ol’aanoo guyyaa har’aa Sadaasa 21 bara 2013 irraa kaasee hanga Sadaasa 25 bara 2013tti barattoota waggaa xumuraatiif akka waamicha godhan Ministarri Saayinsii fi Dhaabbilee Barnoota Olaanoo beeksise. Dhaabbatoonni barnoota ol’aanoo Naannoo Tigiraay keessatti argaman garuu yeroo jedhame keessatti barattoota waamuuf akka rakkachuu malan akeekee jira. Gabaasaa guutuu caqasaa No media source currently available


Godina Koonsootti Shakkamtoonni To'annaa Jala Oolfamuun Ibsame

Torban sadii dura Godiina Kpnsoo aanaalee adda addaa keessatti namoonni 66 ajjeefamuu waliin walqabatee namoonni shakkaman 137 hidhamuun ibsamee jira. Bulchiinsa Itiyoophiyaa gama kibbaa keessatti itti gaafatamaan waajiira nagaa fi nageenyaa Obbo Alamaayyoo Baawudii akka jedhanti wakitti bu;iinsa uumameen namnii 66 ajjeefamanii 39 qaamaa hir'atanii uummanni kuma 100 fi kuma 33 manaa fi qe'e ofii irraa godaanuu ibsan. Manneen lakkofsaan hedduu ta'an gubamuu fi Jarreen kana deebisuuf hojjataa akka jiru ibsan jechuun Yonaataan Zabdiwoos Haawaasaa gabaasee jira.


Bulchiinsa Naannoo Tigraay Keessatti Seera kabajsisuuf Tarkaanfii Fudhatameen Siviloonni Hin Miidhamne: Mummicha Ministeeraa

Miseensoota mana marii bakka bu'ootaa waliin marii har'a kan gaggeessan mummichi ministeeraa Abyyi Ahimad haleellaa samii irraa fi lafoon gaggeeffamee akka koroofameetti miklaa'uu ibsan. Gama kaaniin hogganoonni ABUT(TPLF) Dilbata kaleessaa waaree booda xayyaara waraanaa kam Itiyoophiyaa haleelanii kuffisuu isaa dubbata. Mootummaan Itiyoophiyaa waa'ee kanaakan hin dubbannee yoo ta'u maddeen walabaa biraas mirkaniin hin kennamne. Hogganoonni ABUT agartuu ija keenya jalaa dhokochuu akka hin dandeenye hubachuu qabu jedhan Dr. Abiyyi Ahmad


Baqattonni Itiyoophiyaa Haala Gaddisiisaa Keessa Jiru: Oduu Gabaastuu VOA

Baqattoonni Itiyoophiyaa naannoo Tigiraay irraa heddumminaan dhiheenya kana daangaa qaxxaamuranii biyya Sudaan gama Bahaakutaa Gadarif keessaa heddummaachuu, balaa vaayirasii Koronaa daran hammeessa,yaaddoo jedhu aangawoonni fayyaa kan kutaa sanaadubbataa jiran. Gama kaaniin, Oduu gabaastuun Raadiyoo Sagalee Amerikaa bakka baqattonni Itiyoophiyaa buufatan deemtee akka jettetti haalli isaan keessa jiran hamaa dha. Jaarmayaaleen gargaarsaa hedduun kan akka dhaaba baqattootaa kan tokkummaa mootummootaa (UNHCR) fi waldaa fannoo dimaa kanneen faffakaatan gargaarsa barbaachisu ilaalaa kan jiran ta'uus haalli jiru rakkisaa ta'u ibsitee jirti. Kanneen dheessan ku irra jireessi dhiiroota garu dubartootaa fi ijoolleen akka jiran ibsitee haallii jiru fayyaa isaaniif rakkisaa akka ta'e fi dubartoonni iddoo sanatti mucaa da'an akka jiran ibsamee jira. Baqattonni kun yaadannoo hamaa kan qaban yoo ta'u ituu gara Sudaanti dheessaa jiranii ijoolee ofii, miseensa maatii isaanii, akkasumas maatii fi ollaa ofii dhabuu isaanii dubbatu. Namoota Albee fi Qottoon mada'an arguu ishee kan ibsite oduu gabaastuun voa wal'ansii fayyaa argatan garu qubsaa miti jettee Doktoroonni Tigraay keessaa dheessan hanga danda'an baqattoota gargaaraa akka jiran ibsite. Wal waraansii gaggeeffamaa jiru kun xumuura argataa jedhanii waan hin yaadneef ammaaf Sudaan keessa turu fedhu.Kaan immoo Sudaanuuma keessatti gargaarsii akka kennamuuf gaafatu.Irra hedduun immoo Itiyoophiyaan nagaa taatee deebi'uu fedhu .Jireenya haaraa Sudaan keessatti eegaluu hin fedhan jettuun oduu gabaastuun VOA Naabaa Mohiedeen Sudaan irraa gabaastee jirti. No media source currently available


Qorattuun Maaykaadraa Turan Maal Jedhu?

Magaalaa Maaykaadraa keessatti namoonni nagaan yoo xiqqaate 600 tahan ajjeesamuu Koomishiniin Mirga Namoomaa kan Itiyoophiyaa dhiheenya gabaasee jira. Komiishinichi haleellaa gaggeeffame sana booda garee qorannaa tokko gara naannoo sanaatti erguun dhiittaan mirga namaa hamaan raawwatamuu mirkaneeffachuu isaa ifa godhe jira. Haleellaan sun milishaa Tigraayiin kanneen deggeramanii fi yeroo sanatti aangoo irra kan ture caasaa bulchiinsa nageenyaa akkasumas garee dargaggootaa kan caasaa naannoo keessa hin jirree fi Saamrii jedhamuun ta’uu ifa godhee jira. Caasaan qunnamtii kam iyyu naannoo Tigraay keessaa hojjataa waan hin jirreef jecha dhimma kana irratti deebii aangawoota Tigraay argachuun hin danda'amne jedhaee jira. Waajirri Komunikeeshinii bulchiinsa naannoo Tigraay dhimma kana irratti ammaan dura VOAf deebii kenneenTigraay irratti dugguggaa sanyii hamaa gaggeessuuf jecha beekaa oduu facaafamee jechuun himata Tigraay irratti dhiyaate kun sona jedhee jira. Gabaasaa Tsiyoon Girmaa Caqasaa No media source currently available


Ibsa Dhaabbata Sochii Humna Dimooiraatawa Amaaraa

Mootummaan Itiyoophiyaa duula seera hojii irra oolchuu garee “HIWEHAT” irratti jalqabetti dabalee gochaalee farra-namoomaa gareen sun geggeessaa jiru hawaasa addunyaatti beeksisuu qaba, jedha – Sochiin Humna Dimooiraatawa Amaaraa yokaan EDEHAN. Dhaabbatni kun, har’a magaalaa Baahir Daar keessatti ibsa gaazzexeessotaaf kenneen, tarkaanfii mootummaan yeroo ammaa humna HIWAAT irratti geggeessaa jiru akka deggru ibsee, bakkawwan yeroo ammaa raayyaan ittisaa dhuunfatee to’ataa jiru deemuun, deggersa hamilee fi galaa kennuu isaallee dubbate – jechuun Aster Misgaanaaw, Baahir Daar irraa gabaastee jirti.


Muummichi-ministaraa Itiyoophiyaa Humnoota “HIWEHAAT” Irratti Haleelaa "Marsaa Xumuraa ti" Jedhan Ajejan

Muummichi-ministaraa Itiyoophiyaa, raayyaan waraanaa biyyattii humnoota “HIWEHAAT” ka naannoo Tigiraay keessaa irratti haleellaa “marsaa xumuraa ti,” jedhan akka jalqaban ajaja kennanii jiru. Humnonni Adda Bilisummaa Uummata Tigiraay akka harka kennatan dangaa yeroo kennan eega xumuramee sa’aa tokkoo booda ture – muummichi-ministaraa Abiyyi, kan ajaja haleellaa waraanaa kana kennan. Gama kaaniin dura-taa’aan Adda Bilisummaa Uuuamta Tigiraay – Dr. Debre-tsiyoon G/Mikaa’el ibsa baasaniin, “deddeebisanii daangaa yeroo gochuudhaan waamicha dhiheessuu kana ka dhageenyuuf, nuti cimnee iddoo cimaa qabannee waan jirrufi. Nuti yeroo hagamiitti ka jedhu irraa yaaddoo hin qabnu. Dhimmi keenya injifattoota tahuu keenya,” jedhanii turan. Haala har’a jiru ilaalchisee, hoogganoota “HIWEHAT” irraa ibsa argachuun hin danda’amne. Muummichi-ministaraa Itiyoophiyaa, uummatni Maqalee akka iddoo balaa qabu irraa akka fagaatu gaafatanii jiran. “Uummatni Maqalee fi naannawa ishee akka mana isaa turuu fi manniilee waraanaa fagaatu. Of eeggannaa akka godhu,” jechuun fuula Tiwiiterii isaanii irratti barreessan. Hawaasni addunyaa immoo gareeleen wal-waraanan lameen akka lola dhaabanii fi gara marii nagaatti dhufan, akkasumas, gargaarsa namoomaaf akka karaa banan gaafataa jiran. Mootummaan Itiyoophiyaa garuu, “kan lola sana dhaabnu gaafa hoogganoonni “HIWEHAT” harka kennatan,” jechuun har’as irra-deebi’ee dubbatee jira, jechuun – Melleskachew Ammahaa, Finfinnee irraa gabaasee jira.


Daangaa Keenya Keessatti Seera Hojii Irra Oolfachuun Mirga Qabna: MM Abiyyi

Muummichi ministaraa Itiyoophiyaa Abiyyi Ahimad, waa’ee mirga abbaa-biyyummaa biyya isaanii gad-jabeessanii dubbachuun, biyyattiin,“daangaa ishee keessatti seerawwan hojii irra oolfachuun mirga qabdi,” jedhan. Waa’ee walitti-bu’insa torbanneeniif naannoo Tigiraay keessatti geggeessame keessa akka hawaasni addunyaa harka hin galfannes gaafatan. Hoogganaan imaammata alaa Gamtaa Awurooppaa Jooseef Boorel immoo, kaleessa eega itti aanaa muummicha-ministaraa fi ministara dhimma alaa Itiyoophiyaa Obbo Dammaqaa Makpnnan waliin dubbatanii booda, “walitti-bu’insichi naannoo sana akka hamaatti tasgabii dhorkaa jira,” jechuunjedhan. Kanaaf akka wal waraansi sun dhaabatuu fi namoota achitti gargaarsa namoomaa barbaadan dhaqqabuuf akka balballi banamu gaafatan. Gabaasa Guutuu Caqasaa No media source currently available


Gorsaa Naga Eegumsa Biyyoolesssaa Ameeikafaf Joo Baayideniin Ka Filaman Jeek Suliivaan Lolli Naannoo Tigraay Keessaa Na Yaaddesse Jedhan

Kan bulchiinsa prezidaantii filatamanii Joo Baayideniif gorsaa nageenya biyyoolessaa ta’uun muudaman Jeek Suliivaan tweeter irratti barreessuu dhaan naannoo Maqalee keessatti lola geggeessamaa jiru keessatti hookkara siivilota irratti oofamuuf yakka waraanaa ta’uu danda’u ilaalchisee yaaddoo guddaan qaba jedhan. Siivilonni eegumsi godhamuufii qaba, gargaarsa namoomaafis karaan banamuu qaba jedhan. Gareeleen lamaan marii gamtaa Afriikaan qindaa’e battala jalqabuu qabu jedhan.


Hookkarri Naannoo Tigraay Hammaachuun Lubbuu Ijoollee Balaa Irra Buusa: UNICEF

Jaarmayaan gargaarsa daa’immanii UNICEF Kan torban sadaffaa abatii jiru walitti bu’iinsa naannoo Tigraay keessatti uumameen ijoollee irra dhiibbaan akka hin geenye kanneen walitti bu’iinsa kana keessa jiran yaadachisee jira. Uummata Maqalee keess jiraatu kuma 500,000 keessaa walakkaan isaanii ijoollee dha. Gareeleen amaan walitti bu’iinsa kana hammeessuun lubbuu namaa balaa irra kan buusu ta’uu akeekkachise. Gareeleen walitti bu’iiinsa kana keessa jiran lola jiru dhaabanii furmaata karaa nagaa akka barbaadan waamicha dabarsina jedhe UNICEF. Dhaaboliin gargaarsa namoomaa naannolee miidhaan irra ga’e akka dhaqqabaniif daandiin akka saaqamuuf gaafatee jira. Hojjettoota gargaarsa namoomaa kanneen hanga amma Maqalee fi naannoo Tigraay keessa jiran ilaalchisee yaaddoo qabna jechuu dhaan gareeleen martinuu kanneen walitti bu’iinsa kana keessatti hirmaatan eegumsa barbaachisu akka godhan gaafatee jira.


Eega Walitti-bu'insi  Itiyoophiyaa Gama Kaabaatti Jalqabame Namoota Kuma 40 Tu Gara Sudaanitti Baqate: UNHCR

Eega walitti-bu’insi Itiyoophiyaa gama Kaabaa keessatti jalqabamee as uummatni Ityoophiyaa dheessuun Sudaan gama Bahaatti yaa’e yeroo ammaa 40,000 caaaluu isaa Jaarmayaan Baqattoota ka Tokkummaa Mootummootaa, UNHCR beeksisee jira. Dhuma torban dabree irra dubartoonni, ijoollee fi dhiironni 5000 wal-waraansa Tigiraay keessaa dheessuu tu gabaasame. No media source currently available Jaarmayaan Baqattootaa ka Tokkummaa Mootummootaa – UNHCR, jaarmayaalee gargaarsaa waahiloota isaa waliin tahuudhaan, nyaata dabalatee gargaarsawwan lubbuu baraarsaa namoota daran dhufaniif ka kennaa jiru yoo tahu, gama kanaan rakkoon loojistikii kan isa mudataa jiru tahuu fi humnaa ol ko’oommahuu isaa ibse. Dahoon qubannaa baqattoota baay’ee dabalaa jiran kana fuudhu hanqachuu dubbata. Gama biraan, waa’ee uummata Tigraay keessatti qehee ofii irraa buqqa’ee achi jiruu fi hojjetoota gargaarsaa achi jiranii akka yaaddoo qaban ka ibsan – Dubbihimaan Jaarmayicha Dhimma Baqattootaa, ka Tokkummaa Mootummootaa – Babaar baalooch, “wahiloota keenya – jaarmayaalee Tokkummaa Mootummootaa kanneen biroo waliin tahuudhaan, qaamonni walitti-bu’insa sanatti hirmaatan nageenya namoota hidhannoo hin qabnee yokaan Siiviliif of eeggachuu irratti dirqama sadarkaa irra jiru akka bahatan waamicha dhiheessinee jirra,” jedhu. Namoota rakkoo keessa jiran kana gargaarsa dhaqqabsiisuuf, akka jaarmayaalee gargaarsa namoomaaf karaan banamus irra-deebi’anii gaafachuu isaanii hubachiisan – Baaloochi. Yeroo waraansichi deemaa jirutti, baqattoota Ertiraa Tigiraay keessa kuma dhibba tokkoof yaaddoon qaban dabalaa akka jirullee dubbatan. Jaarmayaaleen gargaarsaa bakka isaan jiran dhaqqabuuf karaa hin argatu taanaan, bishaan, dawaa fi nyaata dabalatee – gargaarsawwan barbaachisoo, yeroo baay’ee torban tokko keessatti dhuman achiin ga’uu dhabuun keenya guddaa nu yaaddessee jira – jedhu.


Fixiinsa Magaala Maay Kaadraaf Kanneen Itti Gaafatamoo Ta'an Seera Duratti Dhiyaachuu Qabu: Komishinii Mirga Dhala Namaa Itoophiyaa

Komiishinni mirga dhala namaa kan Itiyoophiyaa gabaasa har'a baaseen garee dargaggppta Saamrii jedhaman kanneen caasaa nageenya bulchiinsa iddoo sana tureetu yakka fixiinsaa dhaqqabeef itti gaafatamoo dha jedha. Sadaasa 14-18 bara 2013 tti garee dhimma kana qoratuu magaalaa Maay Kaadraatti erguun namoota ijaan arganii fi fixiinsa kana irraa lubbuun hafan heeddu hasoofsisuun gabaasa baasuu isaa komishinichi beeksiise.


Namoota Nagaa Tigraay Keessaaf Ilaalchi Duraa Kennamuu Qaba: Jaarmayoota Gargaarsaa

Mootummaan Itiyoopiyaa waraanni Tugraay akka harka kennaniif kennuuf bellama guyyaa sadii yeroo kennee jiru kanatti humnootiin Itiyoophiyaa nageenya siviloota Tigraay keessaaf ilaalcha duraa akka kennaniif gareeleen mirga dhala namaaf falman kan addunyaa gaafataa jiru. Golli naga eegumsaa kan Tokkummaa mootummotaa haala Itiyoophiyaa keessaa kan ilaaleen har'a yeroo duraaf mari'ata jedhamee eegama. Kan prezidaantummaa Yunaaytid Isteetesiif filataman Joo Baaydiin ministeera haajaa alaaf kan maqaa dhahan Tonii Bliinkin rakkoo gargaarsa dhala namaa kan Itiyoophiyaa keessaa, hokkarri gosa irratti qiyyaafate jiraachuun gabaafamuun akkasumas nagaa fi nageenya kutaa sanaa akkaan kan isaan yaaddeesse ta'u ibsan. ABUT fI aangawoonni Itiyoophiyaa walitti bu'iinsa kanatti xumuura tolchuun, karaa gargaarsii dhala namaa seenu akka bananii sivilootaaf eegumsa barbaachisu akka godhan gaafatan. Ministriin dantaa alaa JarmaniiHeeykoo Maas ibsa baasaniin yeroo ammaa walitti bu'iinsii Tigraay keessaatti gaggeeffamaa jiru biyyatti addaan qodee uummata midhuun biyya ollaa irratti dhiibbaa akka qabuu fi akkaan balaa'amaa ta'u ibsan.Walitti bu'iinsa kanaaf furmaanni karaa siyaasaa akka argamuuf wal waraansii qabbaneessun barbaachisaa ta'u hubachiisan.


Tigraay Keessatti Wal Waraansii Dhaabatee Karaa Gargaarsii Seenu Banamuu Qaba: Jaarmayoota Adda Addaa

Itiyoophiyaa gama Kaabaa keessatti Walittibu'iinsii mootummaa Federaalaa fi bulchiinsa naannoo Tigraay giddutti gaggefefamaa jiru qabbanaa'ee siviloota ykn namoota nagaaf eegumsii barbaachiisu akka gidhamuuf jaarmayoonni hawaasaa fi mirga dhala namaa sadarkaa addunyaa fi kan biyya keessaa 9 gaafatanii jiru. Jaarmayoonni kun waa'ee mirga dhala namaa, mirga saalaa, mirga dubartootaa ijoollee irratti hojjatu. Jaarmayoonni kun ibsa baasaniin Tigraay keessatti uummanni 600,000 gargaarsa nyaataa akka barbaadan ibsanii kanneen Miliyoona tokko caalan sagantaa Seeftii Neettiin deggeramaa akka jiran kana malees baqattonni 100,000 Tigraay keessa akka jiran ibsan. Haallii amma jiru rakkoo gargaarsa dhala namaa daran akka hammeessuu fi keessumaa Dubartoota, ijoollee fi maanguddonni midhamuu akka malan hubachiisan. Kanaaf jecha Tigraay Keessatti Wal Waraansii Dhaabatee Karaa Gargaarsii Seenu Banamuu Qaba jedhu. Gabaasa guutuu caqasaaa No media source currently available


Lakkoobsii lammiwwan Itiyoophiyaa Gara Sudaanti Dheessanii Dabalaa Jira: UN

Baatilee dhufan 6 ykn 12 keessatti lakkoofsii lammiwwan Itiyoophiyaa walitti bu'iinsaTigraay keessa dheessuun Sudaan seenan 200.000 akka ga'u maluu Tokkummaan Mootummotaa beeksisee jira. Torban lama dura walitti bu'iinsii eega jalqabame as kanneen dheessuun daangaa Sudaan seenan 33,000 ga'u ibsamee jira. Tokkummaan Mootummotaa akka jedhutti Dargageessii hedduun dheessanii kan ba'an yoo ta'u kunis duula waraanaa dhaqaa jechuun nu dirqisiisuu malu sodaa jedhuun ta'u ibsee jira. Dhaabnii Da'immanii kan Tokkummaa Mootummotaa (UNICEF) gama isaan baqattoota kana keessaa harka 45 kan ta'an umriin isaanii waggaa 18 gadii ta'u dubbata. Tigraay keessatti hojjachuuf carraan jiru ugguramee meeshaaleen qunnamtii martii addaan citanii waan jiraniif ijoolleen silaa gargaarsa dhala namaa argachuu qaban Miliyoona 2.3gargaarsa dhala namaa barbaadaa jiru kan jedhu Yuniiseeef kana malees iddoo dhaqqabuun hin danda'amne jiru jechuun Kamiisa kaleessaa hubachisee jira. Gabaasa guutuu caqasaa No media source currently available


Ibsa Dhimma Afrikaatti Gargaaraa Ministra Dhimma Alaa Ameerikaa

Dhimma Afrikaatti gargaaraan Ministirii Dhimma alaa Yunaayitid Isteetis, Tiiboor Naaj, waraansa Adda Bilisummaa Uummata Tigiraay fi Humnoota Mootummaa Federaalaa Itiyoophiyaa gidduutti geggeessamaa jiru keessatti, haleellaa Siiviloota yokaan namoota hidhannoo hin qabne irratti geggeessamuu fi rakkoo jireenya namoomaa dhaqqabaa jiru ilaalchisee yaaddoo qaban ibsanii jiran. Fixinsa Sadaasa 12, lafa Maay Kaadiraa jedhamutti geggeessame, kan “kan loltoota HIWEHAT dheessaa turaniin raaw’atame,” jedhame ilaalchisee qorannanan qaama walabaan akka geggeessamu gaafatan. Mootummaan tajaajilawwan wal-quunnamtii naannoo sana kutee jiru akka deebisus gaafatanii, dhiheenya gaazzexeessonni hedduun maaliif akka hidhaman mootummaan Itiyoophiyaa Koomishina Mirga Namoomaa wajjiin wal-gargaaruun akka qulqulleessuu illee gaaffii dhiheessanii jiran. Gabaasaa guutuu Tujubee tu dhiheessa. No media source currently available


Koomishinni Poolisii Federaalaa Namoonni Gochaa Badiitti Shakkaman Hidhaman, Jedha

Dhaabbatoonni tokko tokko ergama dhaabbata isaaniitii ala gocha hawaasa biyyaatiif yaadessaa tahetti hirmaachaa jiru, jechuun kan ibsa baase Komishiniin Poolisii Federaalaa Itiyoophiyaa, “Namoonni fi dhaabbatoonni gocha badii raawwachuuf turan, jedhamuun shakkaman to'atamanii dhimmi isaanii qoratamaa jira” jedha. Dubbi-himaan Komishinii Poolisii Federaalaa obbo Jeelaan Abdii Raadiyoo Sagalee Ameerikaaf ibsa kennaniin gareen badii raawwachuuf deemu meeshaalee Waraanaa seeraan-alaa daandii irratti gatuu egaleera, kanaaf hawaasni of eeggannoo cimsuu qaba jedhan. No media source currently available


Lammiwwan Ertiraa Waraansa Mormuudhaan Maqaleetti Hiriira Bahan

Lammiiwwan Eertraa Maqalee fi naannoo ishee jiraatan waraansa uummata Tigraay irratti labsame jedhan mormuuf hiriira mormii geggeessanii jiru. Lammiiwwan Eertraa hedduun dilbata darbe waltajjiitti ba’uudhaan mormii isaanii dhageessisuun gabaasameera. Gabaasaa guutuu caqasaa. No media source currently available


Waraansi Naannoo Tigraay Sudaan, Eertraa fi Somaaliyaa Irratti Dhiibbaa Fidaa Jira: Xiinxaltoota

Kan erga jalqabamee torban lama hin guutin waraansi naannoo tigraay dhiibbaa inni biyyoota ollaa Sanaa akka Sudaan, Eertraa fi Somaaliyaa keessatti fidu dabalaa jira, jedhu xiinxaltoonni. Loltoonni mootummaa Itiyoopiyaa lola torban lamaa booda magaalaa Meqelee irraa fageenya km 120 irra kan jirtu magaalaa Alamaaxaa to’annaa jala oolchan. Musxafaa Alii hayyuu dhimmi nageenyaa kan gaanfa Afriikaa ti. Alammaaxaa to’atu iyyuu mootummaan federaalaa walitti bu’iinsa yeroo dheeraatu isa eeggata jedhan. Kun Itiyoopiyaan fuula duratti tarkaanfataa bakka itti dabalaa qabachuu akka dandeessu mul’isa. Garuu yeroon isaa ulfaataa dha. Waraansi kun tarii ripxe loltummaa ulfaataaf finiine kan IWEHATn fonqolchuuf ulfaataa ta’etti jijjiiramuu mala jedhan.” No media source currently available


Rakkoo Yeroo Dheeraaf Tureef Furmaata Dhabne: Jiraattoota Konsoo

Bulchiinsa naannoo Kibbaa godiina Konsoo fi naannoo sanatti namoonni 15 ajjeefamuu jiraattoonni iddoo sanaa ibsanii jiru. Angawaan itti gaafatamaa bulchiinsa naannoo uummattoota Itiyoophiyaa gama Kibbaa Obbo Alamaayyoo Baawuda walitti bu'iinsii jiraachuu mirkaneessanii hojiin naannoo tasgabbeessuu fi ittiin ka'uumsa walitti bu'iinsichaa qorachuu itti fufee jira jedhu. Jiraattonni maqaan isaanii hin ibsamnee gaafatan VOAf akka ibsanti hidhattoota naannoo sanaa fi Onag Shaneetu haleellaa kana keessaa harka qaba jedhu. Waggaa 5 dura aanaa addaa Allee fi godina Konsoo giddutti walitti bu'iinsa uumamee tureen namnii 25 caaluu ajjeefamee abbaan warraa kumaan lakka'aman manaa fi qe'e ofii gadhisanii godaanuun ni yaadatama jechuun Yonaataan Zabdiwoos Hawaasaa irraa gabaasee jira. No media source currently available


Hojiileen Ittisa COVID 19 Waan Hojjetamuu Hanqataniif Mana-barnootaatti Deebi’uun Hin Milkaa’iin Hafe, Jedha Mootummaan Naannoo Oromiyaa

Barnootni sababaa COVD 19f addaan citee ture, maneen barnootaa Oroomiyaa keessaattii Sadaasa 7 bara 2013 ni eegalama jedhamee tureyyuu, akka karoorfametti egalamuu dhabuu, Biiroon Barnootaa Naannichaa beeksisee jira. Biroon Barnootaa Oromiyaa, maneen barnootaa irra-deebi'anii banuun kan hin milkaa’iin hafeef sababa hojiileen ittisa Vaayirasii Koronaa hojjatamuu qaban guutamuu dhabaniifi, jedha. No media source currently available


Hiriira Deggersa Raayyaa Ittisaa Itiyoophiyaa

Hiriirri Deggersa Raayyaa Ittisaa Itiyoophiyaa Finfninneetti Geggeessame Raayyaa ittisaa deggeruuf hiriirawwan har’a magaalaalee Itiyoophiyaa adda addaatti geggeessamaa jiran. Akkuma duraan oduu keessatti dhageessan magalaalee akka Finfinnee, Desee, Hwaasaa, Adaamaa fi Adaamaa keessatti geggessaman hiriirawwan deggersaa kun. Raayyaa ittisaa deggeruuf hiriirawwan har’a magaalaalee Itiyoophiyaa adda addaatti geggeessamaa jiran. Humni Adda Bilisummaa Ummata Tigiraay, ABUT, afaan jaalalaa fi araaraan itti dubbanaan waan galuufii dideef afaan lolaatiin deebii kennuufi diriqamne jedhan Pirezidaantiin Naannoo Oromiyaa, Obboo Shimalis Abdiisaa. Gabaasa Finfinnee fi Adaamaa irraa nuu ergame caqasaa No media source currently available


Rakkoon Gargaarsa Dhala Namaa Tigraay Keessatti Hammaataa Jira: UNHCR

Wal waraansii hammaataa yeroo jiruu kanatti namoonni kumootaan lakka'aman gara biyya ollaatti dheessaa akka jiran Dhaabnii Baqattootaa kan Tokkummaa Mootummootaa beeksisee jira. Uummata sivilii kan Itiyoophiyaa fi baqattoota Ertraa kanneen Tigraay keessa qubatanii jiranii dhimmi isaanii yaaddeessaa ta'u kan ibsee dhaabnii baqattootaa gareeleen mirga dhala namaaf falmaniis torban guutuu dullii waraanaa humnootii Fedeeraalaa fi Kan Tigraay giddutti gaggeeffamaa jiru kun to'annaan ala ta'u mala jechuun akeekkachisaa turan jedha. Gabaasa Lisaa Shalaayin Jeneevaa irraa ergitee caqasaa. No media source currently available


Raayyaan Ittisa Biyyaa fi Humni Addaa Amaaraa Naannolee To’atan Rayyaa Alammaaxaa Keessa Nageenyi Hangi Tokko Buufachuun Gaaasame

Raayyaan ittisa biyyaa fi humni addaa naannoo Amaaraa tauu dhaan haleellaa waraanaa gegeessaniin naannolee Waajjaa, Xummuugaa, Alammaaxaa fi naannolee Alammaaxaa to’achuu isaanii sabaa himaaleen biyya keessaa gabaasaniiru. Naannolee Raayyaa Alammaaxaa to’annaa jala oolan keessaa namoonni raayyaa ittisa biyyaa waliin galuuf carraa argatan VOAf ennaa ibsan uummanni naannoo raayyaan ittisa biyyaa gamas ennaa seenu simannaa ho’aa godheef jedhan. Dargaggoonni naanoo humnootii nagaa eegsisan waliin ta’uu dhaan nagaa eegsisaa akka jiran illee jiraattonni naannoo dubbataniiru. Jiraattonni kun raayyaa ittisaa ni galateeffanna jedhan. Gama biraan waraana sana duras ta’e sababaa waraana sanaan kanneen qe’ee ofii irraa buqa’anii Walloo kaabaa fi Qobboo qubsuma jiran keessa namoonni jiran gara qe’ee ofiitti deebi’uuf qophee irra jiraachuu dubbi himaan buqqaatota qubsuma Qobboo obbo Solomon Qelemu VOAf ibsaniiru. Raayyaan ittisa biyyaa Raayyaa fi alammaaxaa utuu hin to’atin dura daraggooni kuma 10 ta’an kannee to’annaa IWEHAT jala turan gara


IWEHAT Haleellaa Asmaraa Irratti Raawwate Ameerikaan Ni Balaaleffatte

Muummichi ministeeraa Itiyoopiyaa Abiy Ahimed biyyi isaanii kaayyoo hojii naannoo Tigraay keessatti seera eegsisuu ol dandeettii qabdi jedhan. Duulli jirus haala gaariin raawwatamaa jira jechuun tweeter irratti barreessan. Hoogganaan Itiyoopiyaa kun garuu yaadi isaanii kun Eertraan haleellaa fookkeetii TPLF Asmaraa irratti raawwateef tarii deebii kennuu mala ka jedhu waliin wal qabachuu isaa hin mul’isne. IWEHATA gama isaan Sadaasa 4 bara 2020 raayyaa ittisa biyyaa irratti haleellaa raawwachuu isaa amanee jira. Dubbi himaan IWEHAT Geetaachoo Reddaa rayyaan ittisa biyyaa isaaniif sodaa ture jedhan. Yunaayitid Isteetis gama isheen haleellaa IWEHAT Eertraa irratti raawwatte balaaleffattee jirti. Miinistrii dhimma alaatti itti aanaa ministrii dhimmootii Afriikaa kan ta’an ambaasaadder Tiboor Naaz ergaa twitter barreessaniin Yunaayitid Isteetis haleellaa fudhatama hin qabne kan IWEHAT Eertraa irratti raawwatteef walitti bu’iinsa sanas bifa sadarkaa addunyaa qabsiisuuf yaalii gootu jedhan balaaleffataniiru.


Xayyaarri Waraanaa Har’a Maqalee Haleeluun Gabaasame

Iwehat raayyaa ittisa biyyaa irratti haleellaa raawwachuu isaa amanuun, tarkaanfii seera eegsisuu fudhataa jirruuf sababa hiru kan mirkaneessu jechuu dhaan mootummaan federaalaa beeksisee jira. TV naannoo Sanaa irratti dhiyaachuun ibsa kan kennan miseensi gameessi IWEHAT Getaachoo Sekuturee dhaabichi raayyaa ittisa biyyaa zoonii kaabaa irratti haleellaa raawwachuu isaa kan ibsan torbee darbe ture. Gochi IWEHAT yakka ganiinsa biyyaa ta’uu kan ibsan dubbi himaan mootummaa Itiyoopiyaa Reedwaan Huseen mariin araaraa kamuu akka hin barbaachisne dubbataniiru. Itti aanaa muummichi ministeeraa fi ministriin dhimmi alaa Demmeqee Mekonnin dawwannaa isaan Ugaandaa fi biyyoota naannoo ka biroo keessatti geggeessaa jiran ejjennoo wal fakkaatu ibsuu irratti kan fuuleffate ta’uu ambaasaadder Reedwaan ibsaniiru. Jechuun Iskinder frew gabaaseera. Guyyaa har’aa magaalaa Meqelee keessatti ganama sa’a shan ruubii hir’uu haleellaan xayyaaraa waraanaa geggeessamee jira. Haleellaan sun magaalattii gama bahatti kan geggeessame yoo ta’u staadiyoomii ballolii jedhamu cinatti geggeessamuu isaa odu gabaasaan VOA mulugeta Atsbeha arguu isaa gabaaseera. Naannoo sanatti aaraa fi awwaarri guddaan samiitti ka’uu isaa illee tuqee jira. Naannoo haleellaan kun itti raawwatame dhaquun akkan argetti jedha Mulugeetaan, sababaa haleellaa sanaan boollawwan uumaman arguu isaa ibsee jira. Jiraattonni naannoo akka dubbatanitti haleellaa sanaan namni tokko miidhaan irra ga’ee jira. Mootummaan naannoo Sanaa immoo magaalaa Meqelee haleellaan samii irratti namoota nagaa irratti raawwatamuu isaa malee ibsa bal’aa hin kennine. Naannoo Sanaa mana sagadaa Qiddus Giyoorgis manni barattoonni mana barnootaa Felege Hiwot keessa jiraatan hangi tokko diigameera. Akkasumas manneen jireenyaa jiraattota naannoo dho’iinsa sanaan miidhamuu isaa arguu dubbata Mulugeetaan. Hoogganaan mootummaa naannoo Tigraay Dr. Debretsiyoon Gebremikaa’el kaleessa ibsa hawaasa addunyaaf kennaniin naannoo Tigraay irratti warreen Afriikaa kan hin qabaanne meeshaa waraanaa dabalatee haleellaan xayyaara nam maleeyyii uummata irratti raawwatamaa jira jechuun himataniiru. Kanas hawaasi addunyaa balaaleffachuu qaba jedhan. Uummanni Tigraay raayyaa ittisa biyyaa Itiyoopiyaa fi Eertraaa akkasumas humna addaa naannoo Amaaraa, itti dabalees qaamotii Afriikaa irraa hin taaneen haleellaa qindaa’etu irratti raawwatamaa jira jechuun ibsaniiru. Afriikaa kan hin taane ennaa jedhan garuu biyya isa kamiin akka ta’e hin ibsine. Gama biraan magaalaa Meqelee keessatti tajaajilli baankii eegalee jira. Tajaajilli bilbilaa fi Interneetii garuu hanga yoonaa hin jalqabamne. Jiraattonni maatiiwwan isaanii bakka biroo jiraatan argachuuf rakkataa jiran. Tajaajjilli bilbilaa waldaan fannoo diimaa qopheessee waan jiruuf namoonni hedduun toora eeggatanii maatiiwwan isaanii dubbisaa jiran jedha Mulugetaa Atsbehaa Meqelee irraa. Haleellaa sanaan nama tokko irra miidhaan ga’uu isaaf manneen jireenyaa diigamuu kanneen ijaan argan dubbataniiru.


Duulli Farra Weerara Hawaannisaa Milkaawaa Jira, Jedha Mootummaan

Duula weerara homaa hawwaannisa gammojjii dhaabisisuuf taasifameen Naannoo Sumaalee irraa kan hafe naannoolee kaan mara keessatti milkaahuu isaa Ministeeri Qonnaa beekisisee jira. Sochii kana tumsuufis biyyoota garaagaraa irraa deeggarsi taasisamaafii akka jiru kan eere – ibsi ministirichaa, dhiheenna kana Mootummaan Israa'el deeggarsa Diroonota Keemikaalaa biifanii 27 fi tumsa ogeessota leenjisuu kennuu ishee dubbata. Gabaasaa guutuu caqasaa No media source currently available


Namoota Tigraay Irraa Gara Sudaan Baqatan

Walitti bu’insi mootummaa federaalaa Itoophiyaa fi bulchiinsa mootummaa naannoo Tigraay edduutti deemaa jiru hammaachaa dhufuun namoota kumaan lakkaawamaan godaansaf saaxileera. Jeequmsi jalqaba ji'a Sadaasa kanaa erga jalqabe namoonni kuma 15 ol gara Suudaan dheeffuu Rooyters gabaasera.


Ajjeechaa Maaykaadraa Keessatti Raawwatame Mootummaan Akka Qoratu Amnestii Internaashinaal Gaafate

Gareen mirga namaaf falmu Amnestii Internaashinaal gabaasa haaraa har’a baaseen naannoo Tigraay kibbaatti kan argamtu magaalaa Maaykaadraa keessatti reeffi namoota haala suukaneessaan ajjeefaman kanneen dhibaan laka’amu argamuu isaa fi ajjeechaan sunis sadaasa 30 bara 2013 galgala raawwatamuu isaaf ragaa kan qabu ta’uu beeksise. No media source currently available Waraansa keessatti lammiiwwan hirmaannaa tokko iyyuu hin qabaanne fixuun yakka waraanaan kan gaafachiisuu dha jedhee jira. Daayirikterri bahaa fi kibba Afriikaa kan dhaabihaa Dipiroos Mucheenaa waraansa geggeessamaa jiru waliin hidhata tokko illee kan hin qabaannee, hojjettoota guyyaa namoota fakkaatan fi sivilota lakkoobsi isaanii hedduu ta’e ajjeefamuu isaanii mirkaneessineerra jedhan. Kun yeroo ammaa Tigraay keessaa quunnamtiin addaan waan citeef amma baruu kan hin dandeenye haala gocha suukaneessaa kanaa kan nu ibsuu danda’u yeroon gaafa ga’u qofa jedhan. Dhaabbatichi yeroo rakkoon uumamu mala itti mirkaneessu, mala suraalee dijitaalii fi suraalee saatelaayitii gargaaramuu dhaan qorannaa geggeesseen viidiyoowwan suukaneessaa reeffi gatamee fi siree irra kaa’ame fi suraaleen guyyaa tuqame kana Maaykaadiraa keessatti kaafamuu isaanii mirkaneessuu isaa beeksise. Amnestiitti qorataa dhimmootii mirga namaa kan gaanfa Afriikaa obbo Fissehaa Tekilee suraalee kanatti dabalee dhimmootii kana kan ibsan namoota ijaan argan dubbisuu isaanii VOAf ibsaniiru. Yeroo sanatti reeffa namootaa kanneen walitti qabanii fi kanneen madaa’an adda baasuu dhaan hospitaalatti namoota deeddeebisaa turre dubbisnee jirra kan jedhan obbo Fisehaan fixiinsi sun kan raawwatame lammiiwwan nagaa waraansa keessatti hin hirmaanne irratti jedhan.


Wal waraansa Hammaataa Jiruun Lakkoobsii Baqattoota Itiyoophiyaa Dabaluuf Jira: Dhaaba Baqattootaa

Baqattoota Itiyoophiyaa Kuma Torba caalan gargaaruuf jecha mootummaa Sudaan waliin hojjataa kan jiru ta'u dhaabnii baqattootaa kan Tokkummaa Mootummootaa ykn UNHCR Robii darbee beeksisee jira. Lammiwwan Itiyoophiyaa kun humnootii mootummaa Fedeeraalaa fi kan mootummaa bulchiinsa naannoo Tigraay giddutti walitti-bu'iinsagaggeeffamaa jiru jalaa dheessuun daangaa Sudaanti cehaan. Gabaasa Kaartuum Sudaan irraa ergame caqasaa. No media source currently available


Ergamtoota HIWEHAT Yakkaa Raawwachuuf Socho’an 26 Hidhe, Jedha Bulchiinsi Magaalaa Jimmaa

Kantiibaan Magaalaa Jimmaa Obbo Tijjaanii Naasir, “Meeshaalee waraanaa fi maallaqa namootni kun dhimma itti bahan qabneerra” jechuun dubbatan. Komii jiraattota keessaa hagi tokko, kan namootni hidhamaa jiran, waan godinaa ykn bakka biraarraa dhufaniifi, jechuun kaasaniif ennaa deebisanis, “namni yakka hojjatu Godinaa hin qabu, Saba hin qabu, nuti kan qabne ergamtoota HIWEHAT jedhan. Gabaasaa guutuu caqasaa. No media source currently available


Waa'ee Waraansa Raayyaa Federaalaa fi Loltoota HIWEHAT Gidduutti Deemaa Jiruu Xiinxaltoonni Sadarkaa Addunyaa Yaaddoo Qaban

Waraansi humnoota mootummaa Itiyoophiyaa kan akka walaba tahetti of ilaalu naannoo Tigiraay keessatti humnoota Adda Bilisummaa Uummata Tigiraay waliin geggeessaa jiru, biyya Afrikaa keessatti baay’ina uummataan lammaffaa taate Itiyoophiyaa keessatti gara wal-waraansaatti bal’achuu mala, yaaddoo jedhu uumee jira. No media source currently available Yoo wal-waraansi kun itti fufe, gara naannoo sana tasgabii dhorkuutti babal’achuu mala, ka jedhu yaaddoo ka biraa akka tahe dubbata – gabaasaan Mohammed Yusuuf, Keeniyaa, Naayiroobii irraa erge. Dhaabbata “International Crisis Group” jedhamutti, Sagantaa Dhimma Afrikaatti Daarektar ka tahan, Komfort Iroo, waa’ee wal-waraansa kanaa ennaa dubbatan, "amma kan ilaalaa jirru waraansi daran itti fufuu isaa ti. Gama lameenuu, iddoo jiranitti miilla gad-dhaabbatanii jiraachuu isaanii ti. Otuma humnoonni Tigraay cabsamanii, humnoonni mootummaa irra bahaniiyyuu, haleellaa of irraa ittisaa jabaa arguu malta, lola akka riphxee-loltummaatti gama sanaa geggeessamu. Sun tahuu ni mala. Jarri Tigiraay yeroo dhihootti mootummaa Finfinnee jiruuf bulu ilaalcha jedhu hin qabnu. Waraasa dheeraa fi babal’atu tahuu mala," jedhu Komfort Iroo. Dhaabbata “Risk Advisory Group” jedhamutti, Toomaas Marfii xiinxalaa tika nagaa biyyoota Afrikaa Uffee Sahaaraa Gadii ti. Yoo mootummaan loltoota Tigiraay injifachuu dadhabe rakkoo daran akka biyyattii fiduu malu dubbatu. Hayyuun siyaasaa, Awwal Aloo, gama isaaniitiin karaa humna qawween rakkoo biyya sanaa furuu yaaluun, daranuu biyyattii addaan qoqqooduu mala, jedhu.


Mootummaan Naannoo Tigraay Labsii Yeroo Hatattamaa Labse

Kibxata darbee qabee hojii irra kan oolu labsiin kun waraana Tigraay irratti baname dura dhaabachuuf akka ta’e mootummaan naannoo Sanaa beeksisee jira. Kaabineen mootummaa naannoo Tigraay kibxata darbe wal ga’ii geggeesseen nageenya uummatat Tigraay eeguuf akkasumas weerara irraa eeguuf jecha labsii yeroo hatattamaa kana labsuu beeksise. Akeeki labsii kanaa uummati Tigraay mirga heerri kenneef ofiin of bulchuuf mirga kennameef mirkaneessuuf filannoo geggeessee mootummaa fudhatama seeraa qabu hundeessuu isaaf mootummaan federaalaa mootummaa uummataan filatame mootummaa naannoo Tigraay diigee uummata bituuf waraana ifaa waan labseef jedha. Humni injjifatamuun walii gala kan irra ga’e kun mootummaa Eertraa waliin ta’uu dhaan nageenya uummataa balaa irra buusuu isaaniin kan labsamee dha jedha. Garaagarummaan siyaasaa seeraa fi marii dhaan, ol aantummaan biyyaa dhiitamuun immoo eegumsa humna ittisaan tiksamuu qaba ture jedha labsiin sun. Haa ta’u malee kan aangoo of harkaa qabu mootummaan federaalaa akka labsichi jedhutti mootummaa paartii tokkkoo abbaan irree gareen Abiy Ahimed sirna heeraa diiguu dhaan biyya ormaatti dabarsee kennuu isaatiinii jedha. Kanaaf jecha mootummaan seera idileetti fayyadamee weeraa isa mudate to’achuun ulfaataa waan ta’eef jecha labsiin kun labsamee jedhee jira. Akka labsii sanaatti nageenya uummata Tigraay balaaf saaxiluu, naannoo sana keessa kan jiran paartilee siyaasaa ykn waaltaa dhuunfaa fi mootummaa irratti hojii shororkaa raawwachuu, basaasu, sirna heera mootummaa naannoo diiguu, hojii yakkaa qidaa’e fi bu’uura misoomaa irraan miidhaa ga’uu labsiin sun dhorkee jira. Labsiin sun hagamiif akka ture hin ibsamne. Magaalaa Meqelee keessaa hanga yoonaa tajaajille baankii, bilbilaa fi interneetii addaan cite jira. Gama biraan naannoo Maaykaadraatti humni addaa Tigraay heddumminaan namoota ajjeesee yakka fixiinsa sanyiitu geggeessame jedhame itti aanaan waajjira kominikeeshinii naannoo Sanaa obbo Haddush Kaasuu kun uummata Tigraay irratti fixiinsa sanyii geggeessamu itti fufuuf ta’e jedhamee olola kijibaa ti oofamaa jiru jedhan jechuun Mulugeta Atsbehaa Meqelee irraa gabaaeera.


Itiyoopiyaan Sabatiinsa Dhabuun Nageenya Naannoof Sodaachisaa Dha: Xiinxaltoota

Waggoota hedduuf biyya walitti bu’iinsa gosaan raafamaa jirtu Itiyooopiyaa keessatti loltoota mootummaa Itiyoopiyaa fi humnoota waraana naannoo gidduutti lolli baname kan boodanaa hamtuu ta’uu mala jechuun xiinxaltoonni yaaddoo qaban ibsaa jiran. Norway Oslotti kan argamu Yuniversitii Borknes profesora qorannaa nagaa fi walitti bu’iinsaa kan ta’an Kyeetil Tronvoll nuti qarqara waraansaa irra hin jirru, Itiyoopiyaan wal waraansa keessa jirti jedhan. Walitti bu’iinsi Kaaba Itiyoopiyaa naannoo Tigraay keessatti kan uumame torban darbe loltoonni IWEHATf amanamoo ta’an maadhee waraana federaalaa haleeluu dhaan akka mootummaan jedhetti meeshaa waraanaa yaaluuf ennaa yaalanitti ture. Muummichi miinisteeraa Abiy Ahimedis hookkara sana dhaabsisuuf haleellaa samii irraan geggeessamu ajajaii loltoota gamasitti ergan. Akka gabaasa dhiyeenya argametti lol asana keessatti namoonni dhibbaan laka’aman du’aniiru. Jalaba hookkara Sanaa irra tajaajilli interneetii kan cufame yoo ta’u xiinxaltoonni akka jedhanitti kun immoo odeeffannoo argachuu akkasumas gargaarsa namoomaa barbaachisu xiinxaluuf rakkisaa ta’e. Haalli Itiyoopiyaa keessaa haala hamtuu keessa waan jiruuf akka isa walitti bu’iinsa duraatti deebi’uun ulfaataa dha, adda addummaan jirus hidda gad fageeffate jedhu xiinxaltoonni. Walitti bu’iinsi sun daangaa Itiyoopiyaatti illee babal’acuu mala yaaddoo jedhu uumee jira. Hoogganaan dhaaba baqattootaa Sudan torban kana akka gabaasanitti baqattoonni 2,500 daangaa kan ce’an yoo ta’u dhibbaan kan laka’aman guyyaa guyyaatti gamana seenu jedhan.


Ministriin Dhimma Alaa Itoophiyaa Itti Aanaa Ministrii Dhimmootii Afriikaa Waliin Marii Geggeessan

Itti aanaa muummichi ministeeraa fi ministriin dhimmi alaa Itiyoopiyaa Demeqee Mekonnin kaleessa sadaasa 2 bara 2013 akka lakkoobsa Itiyoopiyaatti dhimmootii Afriikaatti itti aanaa ministrii kan ta’an waliin haala yeroo Itiyoopiyaa keessaa irratti bilbilaan marii geggeessanii jiran. Obbo Demmeqeen mootummaan naannoo Tigraay kkeessatti geggeessaa jira kan jedhan hojii seera eegsisuu Tiibor Naaziif ibsaniiru. Dandeettiin waraanaa IWEHAT ennaa dhabamsiisam, kanneen haleellaan irratti raawwatame miseensonni raayyaa ittisa waranaa biyyaa ennaa walaba ba’an akkasumas naannoo sana keessatti ol aantummaan seeraa ennaa mirkanaa’u duulli sun akka dhaabatu Ameerikaatti itti aanaa ministrii dhimmootii Afriikaa Tiiboor Naaziif ibsaniiru. Obbo Demmeqeen naannoo Tigraay keessatti labsii yeroo hatattamaa mootummaan labsee fi hojiiwwan labsii sanaan wal qabate illee ibsaniifii jiru. Filannoon prezidaantummaa Ameerikaa milkaa’inaan xumuramuu isaafi ilee obbo Demmeqeen gammachuu itti dhaga’aame Tiibor Naaziif ibsanii baga gammaddan ittiin jedhan. Tiboor Naazis gama isaaniin nageenyi Itiyoopiyaa nageenya naanoo Sanaa mirkaneessuuf murteessaa akka ta’e ibsaniiru.


Naannolee Itiyoopiaa Adda Addaatti Hiriirri Geggeessame

Namoonni kumaan laka’aman daandilee Itiyoopiyaa keessaa irra hiriiruu dhaan "tarkaanifi seera eegsisuu" jechuudhan mootummaan Itiyoopyaa IWEHAT irratti fudhateef deggersa qaban ibsaa jiran. Kanneen hiriira kana irratti hirmaatan haleellaa gareen IWEHAT maadhee raayyaa ittisa waraana biyyoolessaa kan waaltaa ajajaa gama kaabaa irraan ga’e ilaalchisee aarii qaban ibsanii jiran. Naannoo Somaalee keessatti hiriirri kun godinaalee 11 fi bulchiisawwan magaalaalee keessatti geggeessamee jira. Prezidaantiin naannoo Somaalee Musxefee Mohaammed akka jedhanitti tarkaanfiin seera eegsisuu IWEHAT irratti fudhatame kan dhaabatu yakkamtoonni dahatanii jiran ennaa qabaman qofa jedhan. Hiriirri wal fakkaatu Hawaasaa, Jimmaa, Aggaaroo, Semeraa fi magaalaalee ka biroo keessatti geggeessameera jechuu dhaan Addis Chekol gabaaseera.


Abboonni Irree Abiyyii fi Isaayyaas Lola Uummata Tigraay Irratti Bananiin Loltoonni Isaanii 10,000 Booji’aaniiru: Televiziyoona Tigraay

Abboonni irree Abiyyii fi Isaayyaas adda waraanaa maraan uummata Tigraay irratti waraansa bananiin hagna ammaatti loltoonni sirna kanaa kuma 10 ta’an booji’amuu isaanii fi kanneen booji’aman keessa immoo loltoonni Isaayyaas jiraachuu akkasumas meeshaa waraanni itti gargaaramaa ture meeshaan waraanaa booji’amuu madden ibsan jechuu dhaan Televiiziyoonni Tigraay beeksisee jira. Abbaa irree kan ta’e Abiy Ahimediin abbaa irree Isaayaasiif kennamee to’annaa loltoota saabiyaa jala kanneen turan laffti Tigraay haleellaa humnaatiin deebisamuun tuqameera jedha TV Tigraay Adda waraanaa maratti injifatamuu guddaa kan haguuggate Abiy Ahimed uummati Tigraay ibsaa akka hin gargaaramne humna madda ibsaa Tekezee qilleensa irraan haleeluu dhaan magaalaaleen Tigraay dukkana keessa akka turan gochuu dhaan hojii diinummaa hammaa ba’aa hojjete jedhee jira jechuu dhaan Televiziyoonni Tigraay gabaaseera.


Obalaa Obalaa - Lammiwwan Ameerikaa Haarawa Siyaasatti Dhufan Keessaa

Obalaa Obalaa biyya Itiyoophiyaa, bulchiisa naannoo Gambeellaa keessatti guddate. Achitti fixinsa jamaa geggeessameen eessumni isaa fi namoonni dhibba hedduun dhumuu ijaan argee, ofii lubbuu baafate. Torbanneen lamaaf lafa gaaraa fi dachaa rakkisaa keessa miillaan deemee mooraa baqattootaa Keeniyaa keessa jirutti bahe. Waggoota 10 mooraalee baqattootaa keessa jiraatetti yeroo baay’ee waan nyaatuyyuu hin qabu ture. Amma garuu magaalaa isa simattee, Awustin ka kutaa Minesootaa keessatti miseensa Mana-maree magaalaa tahuun filatame. Miseensa mana-maree tahee tajaajiluuf baqataa isa duraa, godaantuu isa duraa fi gurraacha isa duraa ti. Galma kana akka gahu shakkii tokkollee akka hin qabaatiin dubbata. Waa’ee duula na filadhaa geggeessaa ture ennaa ibsu, “mana namoota fuula koo beekanii irra deddeemee balbala rurukkutuu ennaan jalqabu anaa fi gurmuu kootiif dubbiin salphataa dhufe. Waan rakkoo nutti tahe nama hunda miti kan telviiziyoona ilaalu, kan barruulee dubbisu. Kanaaf mul’atan ittiin dorgomu namootatti himuu tu na irra ture. Jiraattotaa fi namoota sagalee kennanitti ana namni sirriin filatamuu qabu jedhee itti himuu tu na irra ture. Keessumaa akka nama dhiheenya magaalattiitti godaanetti, akka nama Ameerikaa keessa waggoota jaha qofa jiraatetti, akka nama waggoota xiqqoo dura kittaa fi fiddoo tokkoo harkatti qabatee mooraa baqattootaa keessaa bahee as dhufee fi amma waajira hoogganummaaf dorgomaa jiruutti ulfaataa dha. Garuu, namoota sagalee kennanitti kan ani hime abjuu Ameerikaa jechuun Ameerikaa dhufuuf duuressa tahuu akka si hin barbaachisne, harka duwwaa biyya kana dhuftee, yoo jabaattee hojjette abjuu yokaan mul’ata Ameerikaa jiraachuu akka dandeessu dha. Seenaan koo isaan amansiisee sagalee naaf kennan,” jedhe. “Akka nama Gaambeellaa Itiyoophiyaa dhaa baqatee biyyaa bahee fi mooraa baqattootaa keessa, yeroo tokko tokko otuu homaa hin nyaatiin guyyaa lamafaa tureetti, akka nama mana barnootaa gaarii tokko hin deeminitti, mul’anni Ameerikaa anaaf jireenya miijawaa jiraachuu, namni haatii fi abbaan isaa akka itti konkolaataa oofan hin beekne, konkolaataan oofu qabaachuu, mucaan koo boor maalan nyaadha, jettee bakka hin yaaddofne jiraachuu dha. Abjuun Ameerikaa anaaf bakkan itti hawaasa tajaajiluu fi gargaaruu danda’uu kootiin lammii Ameerikaa jedhee of waamuu kiyyatti baay’ee boonu. Abjuu Ameerikaa jechuun anaaf waan samuun kiyya itti xiyyeeffate tokko yoon jabaadhe hojjedhe argachuu danda’uu kiyya. Abjuu Ameerikaa ani akkanattan hiikkadha, jedhe - Obalaan. Filannoo Kibxata, gaafa Sadaasa 3 bara 2020 Ameerikaa keessatti gegeessamet irratti, lammiwwan Ameerikaa hidda dhalata Afrikaa haarawa siyaasatti dhufan yoo xiqqaate 5, kanneen taayitaa magaalaaf, kutaa biyyaa yokaan federaalaaf filataman keessaa Obalaa Obalaa nama tokko.


Bulchiinsi Sidaamaa Shakkamtonni Gocha Shoroorkaa Geeggeessuf Yaalan To'ataman Jedha

Ergama ABUT fudhatanii magaala Hawaasaa dabalatee bulchiinsa naannoo Sidaamaa keessatti haleellaa shoroorkaa geesisuuf kan yaalan miseensoota ONEG Shanefi kan ABUT 20tu qabame, jedhan. Kanas kan beeksisan hogganaa waajirri nagaa fi nageenyaa bulchiinsa naannoo Sidaamaa obbo Alamaayyoo Ximotiwoos keessumaa Hawaasaa keessatti walitti bu'insii gosaa akka kakaasan dargaggoota qopheessaa turan jedhu. Meesashaan waraanaa kan seeraan alaa, Qarshiin sobaa, meeshaalee kontrobaandii adda addaa fi boba'an Baarmeela 82 qabamuu ibsamee jira jechuun Yonaataan Zabdewoos Hawaasaa irraa gabaasee jira.


Sodaaf Jecha Dheessinee Baane: Jiraattoota

Bulchiinsa naannoo Tigraay Waajjaa keessa kanneen jiraataa turan sodaa nageenyaaf jecha bulchiinsa naannoo Amaaraa Walloo kaabaatti baqataa jiru. Qobboo ga'uuf kiloomeetra 15 waan ta'eef lafoo sa'atii 4 deemuun iddoo sana dhaqqaban. Maaykaadraa keessatti ajjeechaan warra Amaaraa irra ga'e Waajjaa keessatti akka hin dabalmne jechuun sodaannee godaanne jedhu. Waa'een dargaggoota Waajjaa keessaa ukkaamfamanii fudhatamanis kan isaan yaaddesse ta'u dubbatu jechuun Masfiin Arraagee Dasee irraa gabaasee jira.


Duula Tarkaanfii Fudhachuutti Seennee Jirra: Bulchiinsa Tigraay

Ibsii aangawoonni bulchiinsa naannoo Tigraay kennan akka jedhutti waraanni isaanii hanga ammaatti sochii of-irraa ittisuu keessa akka ture ibsee ammaan booda garu gara tarkaanfii fudhachuuttu ce'uu isaa ibsee jira. Kanaafis uummanni guutuummaatti gara duula tarkaanfii fudhachutti akka seenuuf ibsii ba'e gaafatee jira.


Maaykaadraa Keessatti Ajjechaan Ta'e Duguggaa Sanyii Ti: Angawaa

Mootummaa Fedeeraalaa fi ABUT giddutti wal waraansii eega jalqabamee torban kan dabree yoo ta'u raayyaan ittisa biyyaa, humnootiin addaa kan bulchiinsa naannoo Amaaraa fi milishoonni wal ta'uun Walqaayit Xagadee fi iddoo biraas to'annee jedhu. Kaleessa Humaraatti dhiyoo kan taate magaala Maaykaadraa keessatti dhalattoota Amaaraa irratti humnii injifatamee ittiin jedhan kan Tigraay yakka duguggaa sanii rawwate jechuun kan haaraa muudaman bulchaan bulchiinsa naannoo Amaaraa Obbo Aganyawu Tashaagar ibsanii jiru. Gochii yakkaa kunis mana murtii addunyaa kan yakka qoratuun kan ilaalamuu ta'a jedhan. Paartiin Badhaadhinaa kan bulchiinsa naanoo Amaaraa namoonni meeqa akka ajjeefaman hin ibsinee jechuun Ateer Misgaanaawu Baahir Daar irraa gabaastee jirti


Maadhee Dinni Itti Gargaarama Jenne Barbadeessine: Humna Qilleensa Itiyoophiyaa

Mootummaan Itiyoophiyaa Juntaa jedhee kan waamaa jiru hogganno ABUT kan otti gargaaramuu kuufama boba'aa, meeshaalee waraanaa fi kanneen biroo qiyyaafata jala jiran Jettonni waraanaa kan Itiyoophiyaa barbadeessuu ajajaa kan ta'an meejar Jeneraal Yilmaa Mardaasaa sabaa himaa biyya keessaaf ibsanii jiru. Jettonni keenya sodaa tokko malee iddoo barbaadamee haleelanii yoo uummanni siviliin kan miidhamu ta;e immo meeshaa ituu hin dhukaasiin fudhanii deebi'uu jedhan. Humnootii badii kan ittiin jedhan ka Tigraay hanga seera duratti dhiyaataniitti akka barbaachiseetti samii irraa haleellaan akka itti fufuu dubbachuu isaanii Mallaskaachoo Ammahaa gabaasee jira. Gama kaaniin qondaaltonni waraana Itiyoophiyaa kan sadarkaa adda addaa 17 to'annaa jala ooluu isaanii polisiin federaalaa ibsee jira. Waaltaan ajaja kaabaa Maqalee jiruu fi waaltaan ajajaa kan giddu galeessaa inni Finfinnee jiru qunnamtiin qaban akka cituu gochuuf ABUTf haala mujeessan jechuun shakkamanii qabaman.


Mootummaan Cehumsaa Sudaan Wal-Waraansa Itoophiyaa Keessaa Hammaachaa Dhufee Irratti Yaadoo Qabu Ibse

Mootummaan Cehumsaa Sudaan naannoo daangaa biyya isaatti kan argamtu, kutaa Itiyoophiyaa – naannoo Tigiraay keessatti wal-waraansi hammaachaa deemuu isaatti yaaddoo qabu ibsee, akka gareeleen martinuu wal-waraansa dhaabanii, wal-dhibdee gidduu isaanii karaa nagaa fi mariin furatan waamicha dhiheessee jira. Mootummaan Kaartum maadheffate kun, akka hoogganoonni biyyoota Afrikaa fi hoogganoonni ideal-addunyaa nagaa fi sabatiinsa naannoo sanatti buusuu irratti gargaaranii fi Itiyoophiyaa keessatti hiree nagaa buusuu tarkaanfachiisanillee waamicha godhee jira, jechuun Maayikil Atiit Kaartum irraa gabaasee jira. Gama biraatin, Aaangawoonni Kasalaa kan kutaa Sudaan yeroo muddamsi waraanaa naannoo Tigiraay keessatti guyyoota dhihoo as hammaatee jiru kanatti daangaa Itiyoophiyaa waliin qaban cufachuu isaanii beeksisanii jiran. Garu uummata hidhannoo hin qabne kan walwaraansa dheessuun gara daangaa dhufuuf gargaarsii ni godhamaaf jedhamee jira. Namnii hidhannoo qabatee daangaa Sudaanti ce'huun Kasalaa seenee dirree wal waraansaa akka taasisuu garu hin ehamnu jedhan aangawaan Kasalaa. Gabaasaa guutuu caqasaa No media source currently available


Prezdaantiin Bulchiinsa Naannoo Somaalee fi Paartiin Uummata Affar Hiwehaat Balaaleffatan

Buulchiisa naannoo Somaalee keessatti nagaan bu’uu isaa ka dubbatan – eeggataa Prezidaantiin bulchiisa naannoo Somaalee Obbo Muusxafee Mohaammed, kan irraa eegamu hundaan mootummaa federaalaa deggeruuf qophii dha, jedhan. Raadiyoo Sagalee Ameerikaa waliin gaaffii fi deebii geggeessabiin kan kana dubbatan – Obbo Muusxafeen, “duulli seera kabajchiisuu Tigiraay keessatti geggeessamaa jiru, yeroo gabaabaa keessatti xumurama,” jedhanii akka amanan eeran. Naannoon mariif gaaffii dhiheessuu isaa dura, filannoo seeraa-ala geggeesse kuffisuu fi yakkamtiita of keessa dhoksee kaa’e dabarsee kennuu qaba – jechuu isaanii, Addis Chekkol gabaasee jira. Haleellaa mirga abbaa-biyyummaa irratti aggaamame kan alaas tahe kan biyya keessaa gamtoominaan of irraa ittisuuf qophii dha, jechuun Paartiin Uummata Affaar beeksisee jira. Hundeeffamuu paartichaaf sababaan cunqursaa Hiwehaatiin irratti geggeessamaa ture tahuu ka dubbatu, paartichi, “Hiwehaat, ka mirga abbaa-biyyummaa Itiyoophiyaa qormaata keessa galchu,” jechuun balaaleffata. Gareen Hiwehaatiin hoogganamu, aanaalee bulchiisa naannoo Affaar keessa jiran fudhachuuf jecha, naannoo sana dirree waraansaa gochuuf hojjetaa jira – jedha, Paartichi Uummataa Affaar. Naannoolee Itiyoophiyaa adda addaa keessatti haleellaalee eenyummaa irratti hundaa’uun geggessaman keessa akka harki Hiwehaat jirutti ibsi paartichaan bahe eeree jira.


Muummicha Ministaraa Itiyoophiyaa: Kaayyoon Tarkaanfii Naannoo Tigiraay Keessattii Shaffisaan Hojii Irra Oolfamaa Jira

“Akkuma gurmuun yakkamtootaa hidhannoo hiikkachiisamee fi mootummaan seera-qabeessi naannoo sanatti deebisamee gad-dhaabbatetti tarkaanfiin kun ni dhaabata. Jarreen seera jalaa baqatan murtii seeraatti dhihaatu,” jechuun – har’a fuula Twiterii isaanii irratti barreessan, muummichi-ministaraa Abiyyi. Tarkaanfiin waraanaa sunis akkuma karoorfametti ka geggeeffamaa jiru tahuu dubbatan. Kanumaan wal-qabatee Raayyaan waraanaa Itiyoophiyaa , dirree xayyaaraa Humeraa fi magaalaalee naannoo sanaa ijoo tahan qabachuu isaa beeksise, jechuun Eskindir Firew Finfinnee irraa gabaasee jira. Maddi oduu yokaan Miidiyaan Tigiraay immoo, kan humnoonni Federaalaa dirree xayyaaraa Humeraa qabanne, jedhan haalee jira. Gama biraatiin, Mulugeetaa Atsibahaa Maqalee irraa akka gabaasetti, hoogganaan bulchiisa naannoo Tigiraay – Dr. Debre-tsiyoon Gabre-Mikaa’el, “Mootummaan Ertiraa har’a karaa Baadimmee weerara nu irratti geggeesse,” jechuun balaaleffatanii jiran. Dr. Debre-tshoon ibsa har’a kennaniin, “weera mootummaa federaalaa fi mootummaa naannoo Amaaraan nu irratti baname otuu of irraa aggataa jirruu, mootummaan Ertiraa immoo isaan gargaarsuudhaan karaa dudduubaa nu waraane,” jedhan. Kaleessas, meeshaaleen waraanaa guguddaan Ertiraa irraa gara Humeraatti dhukaasamaa akka turetti dubbatan. Hojiin of irraa ittisuu keenyaa waan jabaateef sodaatanii, humna alaa kadhatanii nu waraanaa jiran – jechuu isaanii, Mulugeetaa Atsibahaa Maqalee irraa gabaasee jira.


Angawoonni Naannoo Amaaraa Uummati Tigraay Mootummaa Cina Akka Dhaabatu Gaafatan

Uummati Tigraay raayyaa ittisa biyyaa cina dhaabatee kan badii dalagu garee IWEHAT umurii gabaabsuu qaba jechuu dhaan hoogganaan naannoo Amaaraa inni haarawaan obbo Teshaager Agenyehu dubbatan. Nagaa naannoo Amaaraa eegsisuuf cimanii akka hojjetanis waadaa seenan. Kan itti gaafatama ol aanaaf gara mootummaa Federaalaatti darban prezidaantiin duraanii obbo Temesgen Xiruneh gama isaaniin inni iijoon yoo hin dhabamsiifamne shororkeessummaan hin dhabamu jechuun sirna geggeessaa isaanii irratti dubbataniiru. Obbo Agenyehu Teshaager akka jedhanitti ajendaan isaanii investmentii, dargaggootaaf carraa hojii uumuu, qonnaa fi turiizmii irratti akka hojjetan ibsaniiru. Naannoo isaanii kan mudate qormaata yeroofii irra aanuuf sochii ta’u illee akka isaan deggeran dargaggootaa fi paartilee morkattootaa akkasumas uummata Amaaraaf waamicha dabarsaniiru. Uummati Tigraay illee raayyaa ittisa biyyaa cina akka dhaabatu gaafataniiru.


Bulchiinsi Naanno Sidaamaa HaleellaaTigraay Keessatti Geggeessamuun Uummata Akka Hin Miidhamne Gaafatee

Kan Raayyaa Waraanaa Irratti Geggeessame Garuu Ni Morme Raayyaa waraana biyyaas gaaddisa kan ta’e haleellaa isa irratti raawwatame jedhamu dura dhaabbachuuf adeemsa godhamu keessatti uummati obboleessa ta’e kan Tigraay akka hin miidhamne jiraattonni magaalaa Hawaasaa gaafatanii haleellaa waraana irratti raawwatame balaaleffataniir. Jiraattonni magaalattii prezidaantii naannoo Sidaamaa fi angawoota naannoo waliin marii ennaa geggeessanitti waggoota 27f uummata same kan jedhan garee IWEHAT irratti tarkaanfii mootummaan fudhataa jiru kan boodatti harkifate ta’us kan deggeran ta’uu ibsaniiru. Prezidaantiin naannoo Sidaamaa obbo Destaa Ledaamoo uummatichi dammaqee naannaa isaa akka eegu yaadachiisanii naannoo sana, aanaalee fi gandeen keessatti nageenya uummatichaaf jecha waraqaan eenyummaa haarawaan akka hin kennamne dhorkamuu isaa yaadachiisanii uggurri kanneen biroon illee kaa’amuu isaa ibsaniiru jedha Yonatan Zebdwoos Hawaasaa irraa.


Muummichi Ministeeraa Abiy Ahimed Duulli Geggeessamu Seera Eegsisuuf Jedhan

Muummichi ministeeraa Itiyoopiyaa Abiy Ahimed hojiin seera eegsisuu seera dhablummaan kun erga dhaabatee booda dhiyeenya ni xumurama jedhan. Muummichi ministeerichaa ergaa twiteer irratti barreessuu dhaan michoota kanneen yaaddoo qaban ibsan galateffataniiru. Duulli geggeessamaa jiru dhimma ofii kan keessoo bulchuuf dandeettii kan qabu mootummaa biyyaan geggeessamaa jira jedhan. Dubbi himaan ministeera ittisaa Itiyoopiyaa jeneraal Mohaammed Tesemmaa garuu jeettiiwwan keenya nageenyi isaanii eegamee ergama isaanii raawwataa jiru jechuun fudhatama dhabsiisuu isaanii VOAtti himan. Dilbata kaleessaa muummichi ministeerichaa itti gaafatamaa dhaaba basaasaa, ministrii haajaaalaa fi itti gaafatamaa waraana walii gala haaraa muudanii jiru. Muudamni kun naannoo Amaaraa irratti dhiibbaa kan geessise ta’us mootummaan ibsa kenne hin qabu. Muummichi ministeeraa Abiy kaleessa fuula FB isaanii irratti, naannoo Tigraay keessatti seera federaalaa hojii irra oolchuuf mirga himatamuu dhabuu kan mulqamu ta’uu hawaasa addunyaaf ibsaniiru. Haasaa sanaanis himannaa fi heerri cabuu jechuun angawoota IWEHAT hanga tokkoon himannaalee dhiyaae illee tarressanii jiran. Muummichi ministeeraa Abiy mariif yaada dhiyaate fudhatama dhabsiisan. Sambata darbe barreessaa dureen tokkummaa mootummootaa waliin haasaa bilbilaa geggeessuu isaanii ibsaniitu. Tokkummaan mootummootaa ibsa baaseen hoogganoonni lamaan naannoo Tigraay keessatti sabatiinsa dhabamuu uumamee fi araarteessummaa IGAD fi waajjira barreessaa dureen ta’e irratti mari’atan jedhee jira. No media source currently available


Xayyaarri Waraanaa Mootummaa Naannoo Meqeleetti Rukutamuu Hoogganni Naannichaa Beeksiseera. Mootummaan Immoo Ni Haale

Naannoo magaalaa Meqeleetti dilbata kaleessaa xayyaarri haleellaaf ergame farra xayyaaraatiin rukutamee kufe jechuu dhaan mootummaan naannoo Tigraay beeksisee jira. Xayyaarri kun waaree dura gara naannoo shanii gara naannoo Meqelee dhufuu isaa waajjirri kominikeeshinii naannoo Sanaa ibsa baaseen beeksiseera. Xayyaarri waraanaa sun fixiinsa sanyiif kan ergame ture jedha ibsichi. Miseensi koree hoji raawwachiistuu IWEHAT Geetaachoo Reddaa xayyaarattiin waraanaa sun kaleessa misaa’ilaan haleelamtee kuftee caccabde jechuu dhaan TV naannoof ibsaniiru. Kaleessaa fi dheengadda Meqelee akkasumas magaalaa Adigrat keessatti haleellaan samii irraan raawwatamu yaalamee ture, yaaliin sunis uummata irratti kan qiyyaafate ture jedhan. Balaliisaan xayyaara naannoo Meqeleetti rukutamee kufee lubbuun haa jiraatuu fi dhiisuun hin beekamu kan jedhan obbo Geetaachoo Reddaa, lubbuun jiraate yoo ta’e bakka xayyaarri sun itti kufe naannoo Indertaatti barbaachi geggeessamaa jira garuu misaaylaan waan haleelameef carraan irraa ooluu xiqqoo dha jedhan. Magaalaa Meqelee keessa kaleessa dargaggoonni caccabaa xayyaaraa ti kan jedhan qabatanii dhaadachaa turan. Magaalaa Meqelee kaab gama bahaa naannoo Araaguree jedhamutti xayyaarattiin rukutamtee kufuun ibsameera. Hoogganaan naannoo Sanaa Dr. Debretsioyon Gebermikaa’el Itiyoopiyaan gara wal waraansa hamaatti akka hin seenne jechuu dhaan gamtaa Afriikaaf waamicha godhaniiru. Dr. Debretsiyoon dura taa’aa gamtaa Afriikaa prezidaantii Afriikaa kibbaa Siriil Ramaafoosaaf xayalaa erganiin kan guddina saffisaan beekamtu Itiyoopiyaan gara diigamuu fi wal waraansaatti deemaa jirti jedhan. Uummati Tigraay hoogganoota ofii filachuu isaatiin mootummaan Federaalaa mootummaa Eertraa waliin ta’uu dhaan waraanaaf qophaa’aa ture kan jedhan Dr. Debre Tsiyoon xalayaa sanaan yeroo ammaa uummata Tigraay irratti ifatti waraanni labsameera jedhan. Biyyattiin wal waraansatti akka hin seenne gamtaan Afriikaa paartileen siyaasaa dhimmi ilaallatuuf fi waldoota sivikii hirmaachisuu dhaan mariisisuu dha, furmaati isaas marii hunda hirmaachise geggeessuu akka ta’e ibsaniiru jedha Mulugeta Atsbeha Meqelee irraa.


Itiyoophiyaatti Barnootni Jalqabamuuf Ture Yeroo Hin Muftoofneef Dabarfame

Bulchinsaa Magaalaa Finfinneetti manneen barnoota Onkoloolessa 30 bara 2013 jalqabsiisuuf sagantaan bahee ture yeroo hin murtoofneef dabarfamuu isaa biiroon barnoota Finfinnee beeeksisee jira.\nGama biraatiinis barattooonni bara kana eebbifaman gara mooraalee Yuunivarstii ittii barachaa turanitti akka deebi'anii barnoota jalqabaniif waamichi godhameefii ture yeroof akka dhaabbatu Ministarri Saayinsii fi Dhaabbiilee Barnoota Ol’aanoo hubachiisee jira. Gabaasaa guutuu caqasaa No media source currently available


Balaliin Xayyaaraa Qilleensa Itiyoophiyaa Kaabaa Haga Tokkorraa Ugguramuun Himame

Daaniidiin qillensaa gama Kaaba biyyaattii naannoo Tigiraay jiru tajaajila balalii kamiifuu cufaa taasifamuu Abbaan Taayitaa Siviilii Aveeshinii Itiyoophiyaa beekisisee jira. Waajirri Abbbaa-taayitaa Aviyeeshinii kun tohattoota qileensaa hundaafuu qajeelifamni kennamuu kan ibse yoo ta'u bufataaleen xiyyaaraa afur jechuun Maqalee, Shiree Akisumii fi Humaraan tajaajila qileenisaa kamiifu cufaa ta'uu beekisisee jira. Gabaasaa guutuu caqasaa No media source currently available


Paartileen Deggersa Mootummaaf Qaban Ibsuu Itti Fufanii Jiru

Paartileen siyaasaa mootummaa bulchiinsa naannoo Somaalee keessa sosso'an 6 Kamiisa kaleessaa magaalaa Jigjigaa gumii gaggeessaniin Addi Bilisummaa Uummata Tigraay(ABUT) tarkaanfii raayyaa ittisa biyyaa kan gama kaabaa irratti tarkaanfii fudhate jedhan balaaleeffachuun ibsa ejjennoo baasan. Waggootii darban 27f bulchiinsa naanoo Somaalee keessattis gocha fixiinsaa gaggeessaa ture kan ittiin jedhan ABUT seera duratti akka dhiyaatu gaafatan. Nagaa naannoo isaanii keessaa walta'anii eeguufis walii galuu isaanii Addis Chekool Dirree Dawaa irraa gabaaseera.Caqasaa No media source currently available


Haala Tigraay Keessaa Hordofuuf Tajaajiilli Bilbilaa fi Intarnetti Banamuu Qaba:Amnestii Int.

Mootummaan Itiyoophiyaa waraana erguuf murteessuun gam lameen giddutti muddamsii hammaachuu qofa kan agarsisuu miti kan jedhu gareen miraga dhala namaaf falmuu Amneestii Intarnaashinaal lubbuun nama hedduu balaaf saaxilamuu fi kabajamuun mirga dhala namaa kan Itiyoophiyaa keessaa akka gad bu'u sodaa uumeera jedha. Jaarmayichaaf kutaalee Afrikaa bahaa fi gama kibbaaf daayreekteera kan ta'an Beeproos Mucheenaa akka jedhanti angawoonni Itiyoophiyaa kan Fedeeraalaas ta'e bulchiinsa naannoolee seerri kabajamuu mirga dhala namaa kan addunyaa bulchiinsa naannoo Tigraay keessatti kabajamuu akka jiru mirkaneessuu qabu. Kana malees jireenya uummataaf eegumsii godhamuu mirkaneessuu qabu jedhanii haallii lubbuuf sodaachisu hin jiru taanaan humna hammaa ba'e gargaaramuun daangeeffamuu qaba jedha Amnastiin. Tigraay keessatti addaan kan citee tajaajilli bilbilaa fi Intarneettii aangawoonni akka iddotti deebisan kan gaafatee Amnestiin kunis uummanni walii isaa akka wal qunnamuu kana malees mirga yaada ofii walaba ta'e ibsachuuf qabu bu'uura kan godhate jedhee jira. Tajaajiilli bilbilaa fi Intarnettii jiraachuun gama kaaniin haala kabajamuu mirga dhala namaa Tigraay keessaa faan bu'uuf nu gargaara jechuun gareen mirga dhala namaaf falmu Amneestii Intarnaashinaal hubachisee jira.


Mootummaan Federaalaa Gocha Diggaa Ittisuu Waraana Labse: Angawoota

Addi Bilisummaa Uummata Tigraay biiyya ani hin bulchiine diigamuu qabdi jedha kan jedhan itti aanaa prezidaantii bulchiinsa naannoo uummattoota Itiyoophyaa gana Kibbaa obbo RistuuYirdaaw yeroo waggoota dheeraan biyyatti bulchaa turees dinagdee, siyaasaa fi hawaasummaa biyyatti irratti miidhaa hedduu geesisaa ture ture jedha. Prezidaantiin bulchiinsa naannoo Sidaamaa Obbo Taaddasaa Laaddaam gama isaanii abdii kan kutatee kan ittiin jedhan ABUTraayyaa ittisa biyyaa irratti haleellaa geesisuun biyya diiguuf yaalii ifatti ta'e jechuu isaanii Yonaataan Zabdiwoos gabaasee jira.


Duula Waraanaa Gaggeeffamaa Jiru Ni Deggeerra: Izemaa

Raayyaan Ittisa biyyaa kan Itiyoophiyaa duula waraanaa Adda Bilisummaa Uummata Tigraay irratti gageessaa jiru kan deggeru ta'u Izemaan beeksisee jira. Raayyaan ittisa biyyaa fi humnootiin nageenyaa seeraaf buluu fi kabajamuu mirga dhala namaa kan ilaaleen hubannoo qabaachuu qabu jedhee jira. Ibsa barreeffamaan ba'e kana paartiichaaf hoggantuu dhimmoota Dubartootaa akkasumas hogganaa paartichaa profeesar Biraanuu Naggaa fi aangawoonni kanneen biroon baasuu isaanii Mallaskaachoo Ammahaa Finfinnee irraa Gabaasee Jira.


Humnoota Tigraay Bojinee Lafa Naannoo Daangaa To'annee Jirra: Angawaa

Naannoo daangaa Amaaraa irra kan jiran Sorooqaa fi Qirqaar keessatti wal waraansa gaggeeffameen humnootiin Adda Bilisummaa Uummata Tigraay hedduun nagaan harka kennuu prezidaantiin bulchiinsa naannoo Amaaraa Obbo Tamasgeen Xurunaa ibsanii jiru. Walakeessa halkan Robii darbee kaasee hanga Kamiisa har'a ganamatti haleellaa irra deddebi'ee nu irratti gaggeeffamaa ture jiraatuus tarkaanfii deebisanii haleeluu fudhanneen naannoo sanaa iddoon jiran martii to'annaa humna addaa bulchiinsa isaanii jaluusjala ooluu ibsanii jiran. Akka waraanan kanneen Tigraay irraa ergaman dudda itti garagalchanii nu waliin waraanaa turan jedhu Obbo Tamasgeen Xurunaa.


Mootummaan naannoo Amaaraa haleellaa IWEHAT Ofi Irraa Deebisuuf Dandeettii Guutuun Qaba Jedhe

Itti aanaa prezidaantiin mootummaa naannoo Amaaraa obbo Temesgen Xurunaa, nagaa dhaan gara naannoo Amaaraa kan seenan humna addaa fi miseensota milishaa naannoo Tigraayiif wabii kan kennan ta’uu dubbatan. Giti isaanii kan Oromiyaas awwaalchi IWEHAT ni raawwatama jedhan. No media source currently available Itti aanaa prezidaantiin mootummaa naannoo Amaaraa Har’a TV naannoo Amaaraa irratti dhiyaachuun ibsa kennaniin naannoon Amaaraa haleellaa IWEHAT biraa dhaqqabu kamiinu of irraa deebisuu danda’a jedhan. Obbo Temesgen miseensota raayyaa ittisa biyyaa kana dura manatti deebi’aniif illee waamicha godhaniiru. Hawasichi naannoo isaa keessumaa manneen amantiif cimsee eegumsa akka godhu komiishinni poolisii naannoo Amaaraa waamicha dabarseera.


Haleellaa Amaara Irratti Raawwatu Hakra Lafa Jalaan Kan Oofaa Jiru IWEHAT Jedha Paartiin Badhaadhina Naannoo Amaaraa

IWEHAT Amaara irratti haleellaa oofuu gara aangootti mala ittiin deebi’u godhateera jechuu dhaan paartiin badhaadhinaa naannoo Amaaraa yakkee jira. Uummati Amaaraa Oromiyaas ta’e naannolee ka biroo keessatti gatii baasaa kan jiru haleellaa harka lafa jalaa kan IWEHATn jedha paartichi. No media source currently available Paartichi dhiya Wallaggaa aanaa Gullisoo keessatti haleellaa gosa irratti hundaa’een gadda itti dhaga’ame ibsee jira. Hoogganonni paartii badhaadhinaa kan sadarkaa ol aanaa guyyaa har’aa wal ga’ii geggeessuu dhaan dabarsan. Ajendaan isaanii immoo jijjiirama biyaattii duras ta’e isa booda dhalattoota Amaaraa irratti ajjeechaa raawwatamaa jiru jedhanii fi dhimma jiraachuu biyyaa ta’uun ibsameera. Itti gaafatamaan damee siyaasaa paartii badhaadhinaa kan naannoo Amaaraa Abrahaam Alleheeny akka jedhanitti uummanni Amaaraa lammummaa Itiyoopiyummaa isaaf amantaa cimaa kan qabu, eessa iyyuu deemee jireenya isaa mo’achuuf kan tattaafatu uummata gaarii fi biyya jaal’atu. Itiyoopiyaa dhaaf ejjennoo cimaa inni qabu kan beekan gareeleen addaan qoodan kanneen akka IWEHAT garuu seenaa dogoggoraan uummata obbolaa isaa ta’e ka biroottii adda isa baasuuf hojjetaa jiru jedhan.


Lakkoobsi Namoota Ajjeefamanii 54 Ta'u Nutti Himan: Amnestii

Godiina Wallaggaa Dhiyaa aanaa Gullisoo ganda Gawaa Gaanqaa keessa jiraataa kan turan dhalattonni Amaaraa 54 mana barumsaa tokko keessatti hidhattotaan ajjeefamuu gareen mirga dhala namaaf falmuu Amnestii Intarnaashinaal kaleessa ibsee jira. Namota ijaan argan akkasumas haleellaa kana jalaa hafantu reeffaa kana lakka'uu isaanii naa ibsee jedhee dabaluus mala jedhee Jarreen kunis Rasaasaa fi Bombiin ajjeefamuu naaf ibsan jedhee jira. Raayyaan ittisa biyyaa Sambata dabree naannoo sana gadhisee eega ba'e booda WBOn to'atee akka ture, gaafa Dilbataa uummata mana barumsaa tokko keessatti walgahiif jedhee waamee akka tarkaanfii kana fudhate ta'u raga baatoota maqaa dhahuun gabaase. Komishinarri polisii Oromiyaa Araarsaa Mardaasaa sabaa himaa mootummaaf kaleessa ibsa kennaniin namoonni ajjeefaman 32 ta'u dubbatanii turan jechuun Xiyoon Girmaa gabaasteejirti.


Itiyoophiyaa Keessa Haallii Jiru Akkaan Yaaddeessaa Ta'u Angawaan Gamtaa Awuroopaa  Ibsanii Jiru

Itti aanaa prezidaantii Gamtaa Awuroopaa kan ta'an Joosep Borrell akka jedhanti paartileen siyaasaa Itiyoophiyaa keessaa martii fi biyyonni ollaa muddamiinsa xiqqeessuu fi jechoota hamoo dubbachuu fi qubsiisuu looltootaa kan gocha tuttuqqaa ta'e irraa akka of qusatan gaafatan. Kana gochuu hanqachuun Itiyoophiyaa fi kutaa sana keessatti tasgabii dhabiinsa kaasisuu mala jedhan.Sadarkaa biyyaatti marii qaamoota mara hirmaachisee gaggeessuun walii galtee irra ga'uun yeroo kamiin iyyu caalaa amma barbaachisaa ta'u hubachiisan. Kun uummata Itiyoophiyaaf Demookraasii fi badhaadhiina argamsisuuf dhimma ijoo ta'u isaa fi humna waraanaan sodaachisuun furmaata ta'u akka hin dandeenye ibsanii jiru. Gamtaan Awuroopaa jijjiirama Itiyoophiyaa keessaa deggeruuf cicha akka qabu seeraaf buluu fi kabajaan mirga dhala namaa jiraannaan dhumaan akka nama ga'u kana malees filannoo walaba madaalawaa fi qabatamaa ta'e gaggeessufis kan gargaaru ta'u Joosep Borrell hubachisanii jiru.


Musaa Faakii Mahmat Ajjeechaa Gaggeeffame Balaaleeffatan

Itiyoophiyaa keessatti hokkara gosotaa uumameen namoonni nagaa ajjeefamuu kan jabeessanii morman dura ta'an komiishiina Gamtaa Afrikaa kun maatii namnii jalaa ajjeefameef gadda itti dhaga'amee ibsuun kanneen nada'aniif immo fayyiina hatattamaa hawwanii jiru. Angawoonni Itiyoophiyaa kanneen yakka sukaneessaa gaggeessan kana qabuun seera duratti akka dhiyeessan gaafatanii, hokkara gosa gidduu dabalaa adeemuu keessaa kanneen harka qaban hundii kana hammeessuu irraa akka ofqusatan, muddama biyyatti keessaa hanqisuu irratti akka hojjatan gaafatan. Kanneen siyaasa keessa jiran martii marii guutuu biyyaa gaggeessuun dhimmootii ijoo ta'an irratti walii galtee tokko irra akka ga'an, kana gochuu baannaan garuu Itiyoophiyaa qofaaf otoo hin taanee guutummaa kutaa sanaaf dhiibbaa hamaa akka qabaatu hubachiisan. Jijjiirama mootummaan Itiyoophiyaa jalqabeef gamtaan Afrikaa deggersa qabu irra deebi'anii kan ibsan Musaa Mahmat biyyatti keessatti nagaa fi tasgabii argamsisuuf gargaarsa barbaachisu gochuuf qophii ta'u ibsan.